title: Johan Sundström

text: Kaudeksi 2015–2016 Sundström palasi kaksivuotisella sopimuksella Frölundaan. Hän oli joukkueen kolmanneksi paras maalintekijä ja neljänneksi paras pistemies tehoilla 17+19=36. Sundström voitti myös Frölundan sisäisen tehotilaston lukemalla +21. Hän voitti kauden päätteeksi Ruotsin-mestaruuden ja palkittiin SHL:n pudotuspelien arvokkaimpana pelaajana Stefan Liv Memorial Trophylla. Sundström voitti kauden aikana myös Mestarien liigan mestaruuden. Kaudella 2016–2017 hän oli Frölundan toiseksi paras pistemies Henrik Tömmernesin jälkeen tehoilla 12+26=38. Sundström voitti kauden aikana taas CHL:n mestaruuden.


title: Johan Sundström

text: Sundström siirtyi kaudeksi 2017–2018 kaksivuotisella sopimuksella KHL-joukkue Avangard Omskiin. Hän pelasi lukuisten loukkaantumisen vuoksi runkosarjassa kuitenkin vain viisi ottelua, mutta Sundström kuntoutui kuitenkin pudotuspeleihin. Elokuussa 2018 Avangard päätti purkaa hänen sopimuksensa, kun seura vahvisti ulkomaalaisosastoaan Maxime Talbotilla ja David Desharnaisilla. Syyskuussa Sundström siirtyi jatkmaan KHL-uraansa loppukauden 2018–2019 kattavalla sopimuksella kiinalaisjoukkue Kunlun Red Stariin.


title: Johan Sundström

text: Sundström edusti Ruotsia MM-kilpailuissa vuonna 2016. Yhteensä hän on pelannut 15 A-maaottelua tehopistein 2+5=7. Sundström teki A-maajoukkuedebyyttinsä 17. joulukuuta 2015 Channel One Cupin avausottelussa Moskovan VTB-jääpalatsissa Venäjää vastaan. Ensimmäisen A-maajoukkuemaalinsa hän teki 11. helmikuuta 2016 ensimmäisessä kaksoismaaottelussa Örebrossa Suomea vastaan.


title: Johan Sundström

text: Sundström pelasi myös alle 20-vuotiaiden MM-kilpailuissa vuosina 2011 ja 2012. Hän toimi jälkimmäisessä turnauksessa Ruotsin varakapteenina ja voitti maailmanmestaruuden. Sundström pelasi myös alle 18-vuotiaiden Ivan Hlinkan muistoturnauksessa vuonna 2009, jolloin hän voitti pronssia. Yhteensä Sundström on pelannut 34 nuorten ja 20 poikien maaottelua.


title: KK Budućnost Podgorica

text: KK Budućnost on montenegrolainen koripalloseura Podgoricasta.


title: KK Budućnost Podgorica

text: Seura perustettiin vuonna 1949. Vuonna 1951 Budućnost voitti kaupunkien välisen sarjan Herceg Novissa. Joukkue juhli ensimmäistä Montenegron mestaruutta vuonna 1958, jonka johdosta seura pääsi karsimaan pääsystä Jugoslavian pääsarjaan. Karsintaottelut peruutettiin kuitenkin Jugoslavian koripalloliiton päätöksellä ja Zastava Kragujevac pääsi suoraan pääsarjaan. Myös vuosina 1960, 1961 ja 1969 Budućnost voitti Montenegron mestaruuden.


title: KK Budućnost Podgorica

text: 1970-luvun alussa Montenegron mestaruudesta pelattiin yhtenäisessä sarjassa, eikä sarjaa jaettu alueiden kesken. Budućnost juhli jälleen Montenegron mestaruutta vuosina 1970 ja 1971, sekä nousi Jugoslavian toiselle sarjatasolle yhdeksi kaudeksi (1971–1972). Vuosina 1973–1974 seura voitti jälleen Montenegron mestaruuden ja nousi Jugoslavian toiselle sarjatasolle kaudeksi 1974–1975. Kaudella 1979–1980 joukkue oli toisen sarjatason ensimmäinen ja nousi suoraan pääsarjaan. Samalla seuran kotiareena, Morača Sports Center, avattiin. Jugoslavian pääsarjassa Budućnost pelasi vuodet 1980–1988. Takaisin korkeimmalle sarjatasolle joukkue onnistui nousemaan kaudeksi 1990–1991. Seuran menestyksekkäimmät vuodet sijoittuvat 2000-luvun vaihteeseen, jolloin joukkue voitti kolme kertaa perättäin Jugoslavian mestaruuden. Kaudella 2000–2001 Budućnost pääsi Euroliigassa kuudentoista parhaan joukkoon. Vuodesta 2006 lähtien seura on pelannut Montenegron liigassa, jossa se on voittanut mestaruuden vuosina 2007–2012.


title: Set Fire to the Rain

text: "Set Fire to the Rain" on brittiläisen laulaja-lauluntekijä Adelen kappale ja 4. huhtikuuta 2011 julkaistu single hänen toiselta studioalbumiltaan "21". Laulun ovat tehneet Adele ja Fraser T. Smith, ja sen on tuottanut Smith.


title: Suuri Obuhovin silta

text: Suuri Obuhovin silta () on Nevan ylittävä kaksoissilta Pietarissa Venäjällä. Se on ainoa Nevan ylittävä kiinteä silta. Silta käsittää kaksi keskenään saman mittaista rinnakkaista vinoköysisiltaa, joista kummallakin on neljä ajokaistaa; jalankulkua sillalla ei ole. Pohjoisen sillan vihkiäiset olivat 15. joulukuuta 2004 ja eteläisen sillan 19. lokakuuta 2007.


title: Suuri Obuhovin silta

text: Pietarin kehätie ylittää joen pitkin siltaa, joka sijaitse Pietarin kaupungin Nevan piirin ja Leningradin alueen Seuloskoin piirin rajalla.


title: Suuri Obuhovin silta

text: Suuren Obuhovin sillan kokonaispituus on 2 824 metriä. Vinoköysisillan pituus on 994 metriä ja se jakaantuu seitsemään aukkoon, joista pääjänteen pituus on 382 metriä, sen kummallakin puolella on 174 metriä pitkät jänteet ja niiden jatkona kummassakin päässä kaksi 66 metrin jännettä. Sillan leveys on 25 metriä, sen kansirakenteen korkeus on 2,5 metriä ja pylonien korkeus on 120,5 metriä. Sillan alituskorkeus Nevalla on 30 metriä. Siltojen keskilinjojen etäisyys on 36,4 metriä.


title: Suuri Obuhovin silta

text: Sillan kantavana rakenteena on kaksi jäykistettyä kotelopalkkia. Pylonit on perustettu kaivinpaaluille, joiden pituudet ovat 30–40 metriä. Teräksiset pylonit ja sillan kotelopalkit esivalmistettiin konepajalla, hinattiin vesitse rakennuspaikalle, nostettiin paikoilleen järeällä nostokalustolla ja liitettiin aikaisemmin asennettuihin osiin. Nostettavat palkkilohkot olivat 12 metriä pitkiä ja niiden paino vaihteli 105 tonnista 137 tonniin, kaluston nostokyky oli 160 tonnia. Yhden lohkon nosto 30 metrin korkeuteen kesti 15–20 minuuttia. Kun lohko oli kiinnitetty, kiinnitettiin siihen liittyvät vinoköydet. Yhdessä pylonissa on 14 paria köysiä molempiin suuntiin. Teräksisen köysimateriaalin toimitti sveitsiläinen yhtiö VSL, joka myös valvoi työtä siltä osin.


title: Suuri Obuhovin silta

text: Siltatyypiksi valittiin kaksi rinnakkaista kaksipylonista vinoköysisiltaa, jotka suunniteltiin ja toteutettiin erillisinä projekteina. Täten silta voitiin rakentaa ja ottaa käyttöön vaiheittain, ympärivuorokautinen yhteys Nevan yli saatiin käyttöön mahdollisimman pian eikä joen vilkasta laivaliikennettä häiritty liikaa. Sillan suunnittelu alkoi vuonna 2000 ja toteutus vuonna 2001. Ensimmäisen sillan rakentaminen aloitettiin yhtä aikaa joen kummaltakin rannalta keväällä 2001. Kesään 2003 mennessä sillan päiden tuet olivat valmiit, pylonit pystytetty ja köydet kiinnitetty niin, että kotelopalkkien asennus voitiin aloittaa. Toukokuussa 2004 pyloneista kohti sillan keskiosaa alkanut lohkojen asennustyö oli valmis ja sillan kannen rakentaminen alkoi. Sillan juhlallinen avajaisseremonia oli joulukuussa 2004. Jo ensimmäisen sillan valmistuminen vähensi Pietarin keskustan liikenneruuhkaa. Sillan kohdalla Kehätien kanssa risteävien katujen odotettavissa olevaa ruuhkautumista estävät risteysjärjestelyt valmistuivat ja otettiin käyttöön vuoden 2005 loppupuolella.


title: Suuri Obuhovin silta

text: Toisen sillan rakentaminen sujui ensimmäistä nopeammin. Pylonien pystytys kesti alle vuoden ja sillan kannen rakentaminen ja sillan asfaltointi voitiin tehdä parhaaseen mahdolliseen aikaan kesäkuukausina. Eteläisen sillan avajaiset vietettiin lokakuussa 2007.


title: Lentopallon miesten SM-sarjakausi 1994–1995

text: Lentopallon miesten mestaruussarjassa kaudella 1994-1995 pelattiin kymmenen joukkueen runkosarja, josta 6 parasta jatkoi ylempään loppusarjaan muiden joutuessa karsintaan. Kausi oli viimeinen SM-sarjan nimellä pelattu. 24.9.1994 perustettu SM-liiga aloitti käytännön sarjatoimintansa syksyllä 1995. Uusi SM-liiga järjesti jo kesällä neljän osakilpailun turnaussarjan, johon kaikki liigayhdistelmät osallistuivat.


text: Mestarit: Sami Harjula, Seppo Hoivala, Erkki Keränen, Harri Nevalainen, Ady Pralea, Jari Salokangas, Tuomas Sammelvuo, Mikko Sivonen, Tero Viitanen, Harri Vänni. Valmentaja: Timo Hoivala.


text: Kaikki SM-sarja joukkueet säilyttivät paikkansa, mutta Kalevan Lentopallo luopui SM-liigasta. Vihdin Lentopallo-90 nousi SM-liigaan.


title: Gary Honey

text: Gary Ronald Honey (s. 26. heinäkuuta 1959 Melbourne) on australialainen yleisurheilija, joka kilpaili kansainvälisellä tasolla vuosina 1979–1990. Hänen päälajinsa oli pituushyppy, jonka lisäksi hän osallistui arvokilpailuissa kolmiloikkaan ja viestijuoksuihin.


title: Gary Honey

text: Honey sijoittui maailmancupin 1979 pituushypyssä viidenneksi. Moskovan olympialaisissa 1980 hän karsiutui saman lajin loppukilpailusta. Vuoden 1981 maailmancupissa hän oli toinen tuloksella 811 cm. Brisbanen Kansainyhteisön kisoissa 1982 hän voitti pituushypyssä kultaa tuloksella 813. Helsingin MM-kilpailuissa 1983 hän oli samassa lajissa kuudes.


title: Gary Honey

text: Honey sai Los Angelesin olympialaisissa 1984 hopeaa pituushypyssä tuloksella 824. Maailmancupissa 1985 hän sijoittui neljänneksi. Edinburghin Kansainyhteisön kisoissa 1986 hän voitti kultaa pituushypyssä tuloksella 808 ja oli neljäs kolmiloikassa. Aucklandin Kansainyhteisön kisoissa 1990 hän sijoittui pituushypyssä kymmenenneksi.


title: Gary Honey

text: Honey voitti Australian-mestaruuden pituushypyssä kaudella 1978–1979 sekä yhdeksän kertaa peräkkäin kaudesta 1980–1981 kauteen 1988–1989. Hän hyppäsi ennätyksensä 827 cm Budapestissa 20. elokuuta 1984.


title: Rooman piiritys

text: Rooman kaupunki on piiritetty useaan kertaan historiansa aikana:


title: Maicel Malone-Wallace

text: Maicel Malone-Wallace (s. 12. kesäkuuta 1969 Indianapolis) on yhdysvaltalainen entinen yleisurheilija ja olympiavoittaja, joka kilpaili pikajuoksussa.


title: Maicel Malone-Wallace

text: Malone-Wallace oli voittamassa kultaa maansa 4 × 100 metrin viestijoukkueessa alle 20-vuotiaiden MM-kilpailuissa 1986 ja sai samoista kisoista hopeaa 4 × 400 metrillä vuonna 1988, jonka lisäksi hän voitti 400 metriltä hopeaa vuonna 1988 ja 100 metriltä pronssia Ateenassa 1986. Hän voitti vuonna 1991 kultaa Pan-Amerikan kisoissa 4 × 400 metrillä ja universiadeissa sekä 400 metrin henkilökohtaisella matkalla, jolla hän juoksi tuloksen 50,65 sekuntia ja jätti toiseksi sijoittuneen Alankomaiden Gertha Trompin yli sekunnin päähän että viestissä. Malone-Wallace sai kolmannen kultamitalinsa universiadeista vuonna 1993, jolloin hän juoksi maansa 4 × 400 metrin viestijoukkueessa.


title: Maicel Malone-Wallace

text: Malone-Wallacesta tuli maailmanmestari Stuttgartissa 1993, jossa Yhdysvallat voitti pitkän viestin. Hän oli voittamassa matkalta myös olympiakultaa Atlantan kisoissa 1996, joissa hän juoksi myös henkilökohtaisella matkalla, jolla hän pääsi välieriin asti. Malone-Wallace sai 4 × 400 metriltä vielä MM-hopeaa vuosina 1997 ja 1999.


title: Maicel Malone-Wallace

text: "Lähde: IAAF"


title: Rooman piiritys (537–538)

text: Rooman piiritys käytiin vuosina 537–538 Rooman kaupunkia hallinneiden Itä-Rooman joukkojen ja sitä piirittäneiden ostrogoottien välillä. Piiritys kesti yli vuoden, helmi–maaliskuusta 537 maaliskuuhun 538, ja sen aikana roomalaisten joukkojen komentaja, sotapäällikkö Belisarius torjui goottien kuninkaan Vitigesin johtamien joukkojen hyökkäykset. Gootit perääntyivät, kun toinen roomalaisarmeija oli vallannut Ariminumin (nykyinen Rimini) ja uhkasi goottivaltakunnan pääkaupunkia Ravennaa.


title: Verenjanoa Dallasissa

text: Verenjanoa Dallasissa (engl. "Living Dead in Dallas", 2002) on yhdysvaltalaisen Charlaine Harrisin kirjoittama fantasiaromaani. Kirja on toinen osa Harrisin Sookie Stackhouse -kirjasarjaa (engl. "The Southern Vampire Mysteries"), joka kertoo vampyyrien ja ihmisten yhteiselosta Bon Tempsin pikkukaupungissa Louisianassa. Sarjan päähenkilö on 25-vuotias tarjoilija Sookie Stackhouse, jolla on telepaattisia kykyjä.


title: Verenjanoa Dallasissa

text: Kirjassa Verenjanoa Dallasissa Bon Tempsissa tapahtuu murha ja Sookie joutuu salaperäisen olennon hyökkäyksen kohteeksi. Hän alkaa selvitellä tapahtumia ystäviensä kanssa. Vampyyrisheriffi Eric pyytää hänen apuaan toisaalla ja Sookie matkustaa Texasiin auttamaan siepatun vampyyrin etsinnöissä. Samaan aikaan Sookie joutuu selvittelemään ongelmia rakkauselämässään ja ystävyyssuhteissaan. Televisiosarja "True Bloodin" toinen tuotantokausi perustuu löyhästi Verenjanoa Dallasissa -romaaniin.


title: Verenjanoa Dallasissa

text: Vampyyrit ovat tulleet julkisuuteen Japanissa tuotetun tekoveren keksimisen jälkeen ja yrittävät tulla osaksi yhteiskuntaa. Sarjan edellisessä osassa "Veren voima" ("Dead Until Dark", 2001) Sookie rakastuu vampyyri Bill Comptoniin ja alkaa seurustella tämän kanssa. Kirjassa Verenjanoa Dallasissa Sookien ja Billin suhde on vakiintunut ja muuttunut Sookien mielestä jo vähän liian arkiseksi ja hankalaksi. Billin lisäksi Sookien pomo Sam ja vampyyrisheriffi Eric ovat kiinnostuneita Sookiesta. Sookiekin alkaa tuntea vetoa Ericiä kohtaan.


title: Verenjanoa Dallasissa

text: Sookien arki muuttuu, kun Eric pyytää häntä ja Billiä Texasin Dallasiin auttamaan kadonneen Farell-vampyyrin etsinnässä. Farellin epäillään joutuneen fanaattisen Auringon seurakunta -lahkon sieppaamaksi. Farrelia etsiessään Sookie tapaa ensimmäistä kertaa eläessään toisen telepatiakykyjä omaavan ihmisen, hotellityöntekijä Barryn, tutustuu ihmissusiin ja muodonmuuttajiin ja joutuu vaaroihin.


title: Verenjanoa Dallasissa

text: Farrel löytyy Auringon seurakunnan tiloista ja seurakunta aikoo uhrata hänet rituaalissa, jossa hän "kohtaa auringon" eli kuolee oltuaan liian kauan auringonvalossa. Yrittäessään pelastaa hänet Sookie joutuu itsekin kidnapatuksi. Hän löytää Farrelin, ja meinaa tulla Gabe- nimisen vartian raiskaamaksi. Ikivanha vampyyri Godfrey kuitenkin pelastaa ja vapauttaa Sookien.Sookie saa selville, että Godfrey on päättänyt kuolla vapaaehtoisesti, koska hän katuu aiempia väkivallantekojaan. Sookie pakenee lahkosta Barryn, Godfreyn ja muodonmuuttaja Lunan avulla. Godfrey lähtee lahkosta, mutta tekee silti itsemurhan. Tällä välin Stan Davis, Dallasin vampyyrien johtaja pelastaa Farrelin. Sookie palaa Billin ja Ericin kanssa Bon Tempsiin.


title: Verenjanoa Dallasissa

text: Bon Tempsissa koetaan vaaran hetkiä, kun salaperäinen olento tappaa ihmisiä, mm. Sookien työtoverin kokki Lafayetten. Sookie joutuu itsekin hyökkäyksen kohteeksi. Samaan aikaan tuntematon yliluonnollisia kykyjä omaava nainen aiheuttaa hämmennystä ja kaupungissa aletaan järjestää salaperäisiä orgioita. Sookie epäilee juhlilla olevan jotain tekemistä murhien kanssa ja alkaa tutkia asiaa. Murhaajaksi ja orgioiden järjestäjäksi paljastuu lopulta mainadi Callisto, jolla on kyky vaikuttaa ihmisten mieleen. Sookie Stackhouse -sarjaan perustuvan "True Blood" -televisiosarjan toinen kausi perustuu löyhästi Verenjanoa Dallasissa -romaaniin. Kirjassa ja televisiosovituksessa on kuitenkin monia eroavaisuuksia. Näistä olennaisimpia on se, että murhan uhri ei ole kokki Lafayette vaan voodoo-nainen Miss Jeanette. Mainadi on True Bloodissa sosiaalityöntekijänä esiintyvä Maryann, joka vaikuttaa puolisalaa kaupunkilaisiin aiheuttaen hysteriaa.


title: Verenjanoa Dallasissa

text: Sookien veli Jason liittyy televisiosarjassa Auringon seurakuntaan. Vampyyrikuningatar Sophie-Anne tulee mukaan True Bloodiin toisella kaudella, vaikka hän esiintyy kirjasarjassa vasta myöhemmissä osissa. Ihmissudet tulevat puolestaan mukaan televisiosarjaan vasta seuraavalla kaudella. Sookien ja Billin suhteen kuvaus on taas samantapainen kirjassa ja televisiossa.


title: Werfel

text: Werfel on muun muassa seuraavien henkilöiden sukunimi:


title: Luettelo Marsin radan leikkaavista pikkuplaneetoista

text: Marsin radan leikkaaja on pikkuplaneetta (yleensä asteroidi), jonka rata ylittää Mars-planeetan radan. Tästä syystä useimmat niistä ovatkin epävakailla radoilla, sillä Marsin lähiohitukset vaikuttavat niiden ratoihin. Kuitenkin Marsin radan Lagrangen pisteessä sijaitsevat Marsin troijalaiset, kuten 5261 Eureka ovat vakailla radoilla. Myös osa Maan lähelle tulevista asteroideista leikkaa Marsin radan, eikä niitä lueta NASA:n JPL Small-Body Database Browserissa "Marsin radan-leikkaaja-asteroideihin", mitä ne myös ratansa puolesta ovat. JPL Small-Body Database Browserissa "Marsin radan leikkaaja asteroideiksi" näistä luetaan vain ne joiden periheli on enemmäin kuin 1,3 AU:ta. Tässä luettelossa ovat numeroidut Marsin radan ylittävät pikkuplaneetat.


title: André Castanet

text: André Castanet oli ranskalainen yleisurheilija ja olympiamitalisti, joka kilpaili kestävyysjuoksussa. Hän edusti seuratasolla SA Montrougea.


title: André Castanet

text: Castanet osallistui olympialaisiin kerran, Pariisissa 1900. Hän juoksi tuolloin 5 000 metrin joukkuekilpailussa, jossa Ranska oli toinen hävittyään ainoalle kilpailijalleen brittiläiselle amatööriurheiluliiton joukkueelle, jonka mukana oli australialainen Stanley Rowley. Ranska hävisi kilpailun kolmella sijoituspisteellä pistein 26-29.


title: Kylmäveristen klubi

text: Kylmäveristen klubi (engl. "Club Dead", 2003) on yhdysvaltalaisen Charlaine Harrisin kirjoittama fantasiaromaani. Kirja on kolmas osa Harrisin "Sookie Stackhouse" -kirjasarjaa (engl. "The Southern Vampire Mysteries"), joka kertoo vampyyrien ja ihmisten yhteiselosta Bon Tempsin pikkukaupungissa Louisianassa.


title: Kylmäveristen klubi

text: Sarjan päähenkilö on 25-vuotias tarjoilija Sookie Stackhouse, jolla on telepaattisia kykyjä. Ensimmäisessä osassa "Veren voima" hän rakastuu vampyyri Bill Comptoniin. Kirjassa Kylmäveristen klubi Sookie alkaa epäillä Billiä petturuudesta. Billin kadottua hän haluaa ottaa selvää, onko Bill lähtenyt toisen naisen mukaan vai onko hänelle tapahtunut jotain pahaa. Tutkimukset johtavat Sookien vaaroihin. Samalla hän joutuu tekemään päätöksiä ihmissuhteistaan.


title: Kylmäveristen klubi

text: Televisiosarja "True Bloodin" kolmas tuotantokausi perustuu löyhästi Kylmäveristen klubi -romaaniin. Sovitus ei kuitenkaan seuraa yksityiskohtaisesti kirjan tapahtumia.


title: Kylmäveristen klubi

text: Vampyyrit ovat tulleet julkisuuteen Japanissa tuotetun tekoveren keksimisen jälkeen ja yrittävät tulla osaksi yhteiskuntaa. Sarjan aiemmissa osissa Sookie on alkanut seurustella vampyyri Bill Comptonin kanssa ja tutustunut samalla muihinkin yliluonnollisiin olentoihin.


title: Kylmäveristen klubi

text: Kirjassa Kylmäveristen klubi Sookien ja Billin suhde on ajautunut ongelmiin. Salaista tietokantaa työstänyt Bill sanoo lähtevänsä työmatkalle. Matkalla Bill katoaa eikä Sookie aluksi tiedä onko taustalla toinen nainen vai onko Billille tapahtunut jotain pahaa. Hän alkaa selvittää asiaa yhdessä vampyyrisheriffi Ericin ja ihmissusi Alciden kanssa. Molemmat ovat kiinnostuneita Sookiesta myös henkilökohtaisesti. Alcidella on silti omiakin sydänsuruja, hänen entinen kihlattunsa Debbie on jättänyt hänet epäilyttävissä hommissa olevan toisen miehen takia. Sookie ja Alcide lohduttavat toisiaan ja heidän välinsä alkavat mennä romanttiseen suuntaan.


title: Kylmäveristen klubi

text: Sookie tekee Alciden kanssa tutkimuksia muun muassa Kylmäveristen klubi -nimisessä baarissa, joka on monien vampyyrien ja ihmissusien kantapaikka. Samalla he törmäävät moniin yllättäviin henkilöihin kuten epäilyttävän vampyyrin seurassa olevaan Sookien ystävään Taraan, vampyyriksi muuttuneeseen Elvikseen, vampyyrikuningas Russell Edgingtoniin ja Alciden entiseen kihlattuun. Baariin tulee kaaos, kun Debbie raivostuu nähtyään Alciden toisen naisen kanssa. Tapahtumat riistäytyvät käsistä, kun Sookie saa selville, että myös vampyyreita vastustavan lahkon johtaja Steve Newlin on paikalla pahoin aikein. Sookie joutuu kahakassa Newlinin puukottamaksi.


title: Kylmäveristen klubi

text: Eric pelastaa Sookien ja vie hänet Russellin tilalle. Sookie viettää intiimin hetken Ericin kanssa, mutta heidät keskeytetään. Sookie saa selville, että hänen molemmat epäilyksensä Billistä ovat oikeita. Bill on lähtenyt entisen rakastajatterensa, hänen vampyyriksi muuttaneen Lorenen, luo, mutta joutunut tämän pettämäksi. Hän on nyt siepattuna ja kidutettavana Russellin tilalla.


title: Kylmäveristen klubi

text: Sookie pyrkii pelastamaan Billin, mutta joutuu samalla itse vaaraan sekä ihmissusien että vampyyrien taholta. Hän joutuu tappeluun Lorenan kanssa ja tappaa tämän itsepuolustuksena vaarnalla. Sookie pelastaa Billin, mutta joutuu uudelleen tämän pettämäksi. Sekavassa tilassa ja verenhukassa oleva Bill hyökkää hänen kimppuunsa ja käyttää häntä hyväkseen. Sookie päättää jatkaa elämäänsä toistaiseksi yksin. Hän peruu Billin ja Ericin kutsut taloonsa, sillä vampyyrit eivät voi tulla ihmisasumuksiin ilman kutsua, ja lukitsee Billin tietokannan kaappiin, jotta vampyyrit eivät pääse siihen käsiksi.


title: Iso kiltti jätti (vuoden 1989 elokuva)

text: Iso kiltti jätti ("The BFG") on vuonna 1989 tehty animaatioelokuva, jonka on ohjannut Brian Cosgrove. Elokuva perustuu brittiläisen Roald Dahlin samannimiseen lastenkirjaan. Suomessa Yle esitti sen televisiossa vuonna 1992.


title: Iso kiltti jätti (vuoden 1989 elokuva)

text: Nuori orpotyttö Sophie herää eräänä yönä orpokodissa outoon ääneen, joka kuuluu ulkoa. Hän pelästyy nähdessään valtavan kokoisen viittamiehen kurkistelemassa toisten talojen ikkunoista sisään. Jättiläinen huomaa Sophien ja kaappaa hänet ja pakenee tyttö mukanaan jättiläisten maahan, jottei tämä paljastaisi muille ihmisille jättiläisten olemassaolosta. Sophien onneksi jättiläinen osoittautuu ystävälliseksi ja tämä esittäytyy nimellä IKJ, joka on lyhennys "Isosta Kiltistä Jätistä". IKJ:n työ on kerätä unimaailmassa kauniita unia ja ihmisten maailmassa levittää niitä nukkuvien ihmisten ajatuksiin. Sekä Sophien että myös IKJ:n harmiksi jättiläisten maa pitää sisällään erittäin pahoja jättiläisiä, jotka tulevat vain ihmisten maailmaan saalistaakseen nukkuvia lapsia herkkupaloiksi. He päättävät nujertaa jättiläiset, joten Sophien ja IKJ:n on korkea aika paljastaa Englannin kuningattarelle kuin myös muille ihmisille totuus jättien olemassaolosta ja saada kuningatar auttamaan heitä vangitsemaan pahat jätit.


title: Musta Saara

text: Pyhä Saara, myös "Musta Saara" tai "Saara Egyptiläinen", oli legendan mukaan Maria Magdalenan, Klooppaan vaimon Marian sekä Marian, apostolien Jaakobin ja Johanneksen äidin palvelija, joka matkusti heidän kanssaan Palestiinasta nykyisen Ranskan Camargueen, jossa hän nousi maihin nykyisen Saintes-Maries-de-la-Merin kaupungin luona. Hänestä ei ole mitään historiallista tietoa, ainoastaan legendoja. Hän on tullut tunnetuksi romanien suojeluspyhimyksenä, ja hänet tunnetaan myös sanskriitinkielisellä nimellä "Sara-la-Kali", Suomen romanien keskuudessa myös nimellä Kurki Saara.


title: Joe Greene (yleisurheilija)

text: Joseph Tilford Lee ”Joe” Greene (s. 17. helmikuuta 1967 Wright-Patterson Air Force Base, Ohio) on yhdysvaltalainen pituushyppääjä, joka saavutti useita arvokisamitaleja 1990-luvulla.


title: Joe Greene (yleisurheilija)

text: Greene sai Barcelonan olympialaisissa 1992 pronssia tuloksella 834 cm. Seuraavana vuonna hän oli Toronton sisäratojen MM-kilpailuissa toinen hypättyään 813, mutta karsiutui loppukilpailusta Stuttgartin MM-kilpailuissa. Barcelonan MM-hallikilpailuissa 1995 hän sijoittui neljänneksi.


title: Joe Greene (yleisurheilija)

text: Greene saavutti olympiapronssia Atlantassa 1996 tuloksella 824. Pariisin sisäratojen MM-kilpailuissa 1997 hän oli niin ikään kolmas halliennätyksellään 841. Saman vuoden Ateenan MM-kilpailuissa hän karsiutui loppukilpailusta.


title: Joe Greene (yleisurheilija)

text: Greene voitti pituushypyn Yhdysvaltojen-mestaruuden ulkoradoilla 1997 ja sisäradoilla 1995. Hän hyppäsi ennätyksensä 848 São Paulossa 14. toukokuuta 1995. Kolmiloikkaa hän hyppäsi parhaimmillaan 16,32 New Yorkissa 22. toukokuuta 1994.


title: Petri Karisma

text: Petri Karisma on Vapaa-ajattelijain liiton entinen puheenjohtaja. Hänet valittiin tehtävään vuonna 2011 ja uudelleen 2014. Karisma erosi puheenjohtajan tehtävästä lokakuussa 2016. Hän on toiminut myös liiton tiedottajana. Karisma on toinen vuonna 2003 avatun Eroakirkosta.fi-verkkopalvelun perustajista. ja toiminut sen tiedottajana koko palvelun olemassaolon ajan. Sivuston kautta kirkosta on eronnut kymmenessä vuodessa 408 000 kirkon jäsentä.


title: Petri Karisma

text: Karisma on toiminut Tampereen vapaa-ajattelijoiden puheenjohtajana vuodesta 2006 ja ennen tätä varapuheenjohtajana. Vuonna 2008 Karisma pyrki vihreiden listoilta Tampereen kaupunginvaltuustoon. Vuonna 2015 Karisma oli ehdolla eduskuntavaaleissa SDP:n listoilla.


title: Petri Karisma

text: Koulutukseltaan Karisma on diplomi-insinööri ja työskentelee koneistuksen opettajana ammattikoulussa. Hän on ajanut elämänkatsomustiedon opetusta kouluissa vaihtoehtona uskonnonopetukselle.


title: Petri Karisma

text: Kirkko ja kaupunki -lehti ”juksasi” lukijoitaan aprillipäivänä 2014 uutisoimalla Petri Karisman johdattelevan sanankuulijoita esirukoukseen Kallion kirkossa.


title: Hänen kuninkaallinen korkeutensa

text: Hänen kuninkaallinen korkeutensa () on Danielle Steelin 2006 julkaistu romaani. Teos on ilmestys suomeksi Hilkka Pekkasen suomentamana, WSOYn kustantamana 2009.


title: STS-51-J

text: STS-51-J oli Nasan 21. avaruussukkulalento ja avaruussukkula "Atlantiksen" ensilento. Atlantis laukaistiin Kennedyn avaruuskeskuksesta 3. lokakuuta 1985 nelipäiväiselle lennolle. Lento kuljetti Yhdysvaltain puolustusministeriön salaisen hyötykuorman. Lento oli toinen kokonaan puolustusministeriölle omistettu sukkulalento STS-51-C:n jälkeen.


title: STS-51-J

text: Vaikka hyötykuorma oli salainen, niin raportoitiin kahden sotilaallisen tietoliikennesatelliitin (USA-11 ja USA-12) laukaisu sukkulan rahtiruumasta. Satelliitit laukaistiin kiertoradalle satelliittiin kiinnitetyn Boeingin Inertial Upper Stagen (IUS) avulla. IUS on kaksivaiheinen kiinteän polttoaineen boosterraketti, massa 14 742 kg. Kummankin satelliitin massa oli 2 613 kg. Satelliitit olivat osa Yhdysvaltain puolustusministeriön sotilaallisten tietoliikenesatelliittien DSCS-III -järjestelmää (Defense Satellite Communications System).


title: 3552 Don Quixote

text: 3552 Don Quixote on Maan lähelle tuleva pikkuplaneetta, joka kuuluu Amor-asteroideihin. Don Quixoten löysi P. Wild vuonna 1983. Pikkuplaneetta sai nimensä Miguel de Cervantesin Don Quijote -romaanin sankarin mukaan. Ennen nimeämistään tämä asteroidi tunnettiin väliaikaisella tunnuksella 1983 SA. Don Quixote kiertää Aurinkoa hyvin eksentrisellä radalla, jonka inklinaatio on hyvin suuri (noin 30,97°). Tämä pikkuplaneetta on todennäköisesti loppuunpalanut komeetta.


title: Aave (Danielle Steelin romaani)

text: Aave () on Danielle Steelin kirjoittama, vuonna 1997 ilmestynyt romaani. Teos ilmestyi suomeksi 1999 Kaisa Luntisen kääntämänä ja WSOY:n kustantamana.


title: Toppserien

text: Toppserien on Norjan korkein naisten sarjataso jalkapallossa.


title: Toppserien

text: Kansallinen pääsarja naisten jalkapallossa perustettiin Norjaan 1984. Aluksi sarjaa pelattiin alueellisissa lohkoissa, joiden parhaat ratkaisivat mestaruuden pudotuspeleissä. Kaudesta 1987 lähtien sarjaa on pelattu yhdessä koko maan kattavassa lohkossa. Sarjan nimi oli "1. divisioona" vuosina 1984–1995, "Eliteserien" vuosina 1996–1999 ja vuodesta 2000 lähtien "Toppserien".


title: Toppserien

text: Norjan pääsarjan menestynein seura on SK Trondheims-Ørn seitsemällä mestaruudella.


title: Klooni ja minä

text: Klooni ja minä () on yhdysvaltalaisen Danielle Steelen romaani. Teos on julkaistu suomeksi Kirsti Katteuksen kääntämänä, WSOYn kustantamana 1999.


title: Kotimatka (Danielle Steelin romaani)

text: Kotimatka () on Danielle Steelin kirjoittama vuonna 1998 ilmestynyt kirja. Teoksen suomennos julkaistiin 2000.


title: Roosa nauha

text: Roosa nauha on Syöpäsäätiön kampanja, jolla tuetaan kotimaista rintasyöpätutkimusta. Siinä kerättyjä varoja ohjataan myös potilaille ja omaisille tarjottavaan neuvontaan. Kampanjan tunnus on vaaleanpunainen tietoisuusnauha, joka on rintasyövän vastaisen taistelun symboli ympäri maailman.


title: Roosa nauha

text: Kampanja sai alkunsa 1990-luvun alun Yhdysvalloissa. Tuolloin AIDSin vastaisesta kampanjasta innostuneet Evelyn H. Lauder ja Alexandra Penney halusivat kiinnittää huomiota rintasyövän yleistymiseen ja kerätä varoja rintasyövän tutkimukseen. He valitsivat oman kampanjansa symboliksi vaaleanpunaisen silkkirusetin.


title: Roosa nauha

text: Pian kampanja levisi muihin maihin, ja nykyisin sitä järjestetään yli 40 maassa ympäri maailman. Virallinen kampanja- ja keräyskuukausi kautta maailman on lokakuu, jolloin kampanja kerää varoja rintasyöpätutkimukseen monin eri tavoin ja tapahtumin.


title: Roosa nauha

text: Roosa nauha -kampanja järjestettiin Suomessa ensimmäisen kerran vuonna 2003.


title: Roosa nauha

text: Roosa nauha -suunnittelijoina ovat toimineet Maija Louekari (2008), Hanna Sarén (2009), Jukka Rintala (2012), Minna Parikka (2014), Katri Niskanen (2015), Michael Monroe (2016), Duudsonit (2017) ja Anna Puu (2018).


title: Larysa Berežna

text: Larysa Berežna (, , "Larisa Berežnaja", s. 28. helmikuuta 1961 Kiova) on ukrainalainen pituushyppääjä, joka edusti aktiiviurallaan myös Neuvostoliittoa ja Itsenäisten valtioiden yhteisöä.


title: Larysa Berežna

text: Berežna sai pronssia Budapestin sisäratojen MM-kilpailuissa 1989 tuloksella 682. Hän sijoittui neljänneksi Splitin EM-kilpailuissa 1990 jääden tuloksella 693 vain sentin pronssimitalista. Hän voitti sisäratojen maailmanmestaruuden Sevillassa 1991 hypättyään 684. Saman vuoden Tokion MM-kilpailuissa hän sai pronssia tuloksella 711.


title: Larysa Berežna

text: Berežna voitti sisäratojen Euroopan-mestaruuden Genovassa 1992 tasan seitsemän metrin hypyllä. Barcelonan olympialaisissa 1992 hän kilpaili loukkaantuneena ja jäi karsinnassa ilman tulosta. Vuonna 1993 hän sijoittui viidenneksi Toronton MM-hallikisoissa ja sai hopeaa Stuttgartin MM-kilpailuissa tuloksella 698.


title: Larysa Berežna

text: Berežna voitti pituushypyn Neuvostoliiton-mestaruuden vuonna 1989 sekä ulko- että sisäradoilla. Ulkoratojen Ukrainan-mestaruuden hän voitti 1993. Hän hyppäsi ennätyksensä 724 cm Granadassa 25. toukokuuta 1991. Hallissa hän hyppäsi parhaimmillaan 720 Homelissa 4. helmikuuta 1989. Kolmiloikkaennätyksensä 13,22 hän hyppäsi Tukholmassa 5. heinäkuuta 1993..


title: Tomskavian lento 5007

text: Tomskavian lennon 5007 onnettomuus tapahtui Siperiassa 11. heinäkuuta 2011, kun Angara Airlinesin Tomskavialle operoiman Antonov An-24RV -matkustajakoneen toinen moottori syttyi tuleen ja lentäjät joutuivat tekemään pakkolaskun Ob-jokeen. Koneen oli tarkoitus yrittää pakkolaskua Nižnevartovskin lentoasemalle. Koneessa oli tapahtumahetkellä 33 matkustajaa ja neljä miehistön jäsentä. Seitsemän henkeä kuoli ja 20 vietiin sairaalaan.


title: Tomskavian lento 5007

text: Onnettomuuskone oli 44-paikkainen Antonov An-24RV -potkuriturbiinikone, rekisteriltään RA-47302. Kone lensi ensilentonsa vuonna 1975 ja se oli varustettu kahdella Ivtšenko AI-24-moottorilla. Koneen omisti Angara Airlines, joka lensi onnettomuuslennon Tomskavialle.


title: Tomskavian lento 5007

text: Antonov An-24 -konetyypin valmistus lopetettiin vuonna 1979. Koneita on edelleen lentoliikenteessä Afrikassa ja entisen Neuvostoliiton maissa.


title: Tomskavian lento 5007

text: Lento lähti Bogashevon lentoasemalta Tomskista kello 10:10 paikallista aikaa mukanaan 33 matkustajaa ja neljä miehistön jäsentä. Noin kello 11:48 koneesta ilmoitettiin toisen moottorin olevan tulessa. Miehistö päätti yrittää pakkolaskua läheiselle Nižnevartovskin lentoasemalle. Kone laskeutui kuitenkin Ob-jokeen noin 60 kilometriä Nižnevartovskista itään lähelle Medvedevon kaupunkia. Onnettomuuspaikka sijaitsee noin 120 kilometriä lennon määränpäästä Surgutista itään. Kone kärsi onnettomuudessa pahoja vaurioita ja koko koneen peräsin repesi irti. Kone pysähtyi matalaan veteen ja täyttyi myös jonkin verran vedestä. Sää oli onnettomuushetkellä hyvä.


title: Tomskavian lento 5007

text: Venäjän presidentti Dmitri Medvedev määräsi kaikki onnettomuuskoneen kanssa samantyyppiset Antonovin valmistamat koneet lentokieltoon toistaiseksi. Hän määräsi samanlaisen kiellon myös Tupolevin valmistamille Tupolev Tu-134 -koneille kesäkuussa 2011, kun Petroskoin lentoaseman lähettyvillä tapahtui vakava lento-onnettomuus.


title: Günther Steines

text: Günther Steines (28. syyskuuta 1928 Pfalzel, Saksa – 3. kesäkuuta 1982 Mayen, Saksa) oli saksalainen yleisurheilija, joka kilpaili pääasiassa 800 metrin juoksussa.


title: Günther Steines

text: Steines osallistui Helsingin kesäolympialaisiin 1952 kilpaillen sekä 800 metrin juoksussa että 4 × 400 metrin viestijuoksussa. Hän selviytyi 800 metrin juoksussa finaaliin, jossa hän sijoittui kuudenneksi. Viestijuoksussa Steines sekä hänen joukkueeseensa kuuluneet Hans Geister, Heinz Ulzheimer ja Karl-Friedrich Haas saavuttivat pronssia.


title: Hans Geister

text: Hans-Günter Geister (28. syyskuuta 1928 Hamborn – 16. toukokuuta 2012 Krefeld) oli saksalainen yleisurheilija, joka kilpaili pääasiassa 400 metrin juoksussa.


title: Hans Geister

text: Geister osallistui Helsingin kesäolympialaisiin 1952 kilpaillen sekä 400 metrin juoksussa että 4 × 400 metrin viestijuoksussa. Hän selviytyi 400 metrin juoksussa välieriin asti, muttei selviytynyt loppukilpailuun. Viestijuoksussa Geister ja muut Saksan joukkueeseen kuuluneet Günther Steines, Heinz Ulzheimer ja Karl-Friedrich Haas saavuttivat pronssia.


title: Tuohikirje 403

text: Tuohikirje numero 403 on Novgorodin tuohikirje, johon on kirjoitettu (vanhoin kyrillisin kirjaimin) sekä muinaisvenäjäksi, että jollain itämerensuomalaisella kielellä. Kirjettä ei ole ajoitettu kunnolla stratigrafisesti, mutta tyyliltään sen on päätelty olevan 1300-luvun lopulta - jolloin se olisi parisataa vuotta uudempi vanhinta tunnettua itämerensuomalaista kirjoitusta, kirjettä nro. 292. Kirjeen löysi sattumalta vuonna 1960 rakennusmies nimeltään Klopov kaivettaessa rakennuksen perustuksille kuoppaa Novgorodissa, minkä vuoksi stratigrafista ajoitusta ei pystytty tekemään.


title: Tuohikirje 403

text: Tuohen yläosan teksti on vanhaa venäjää, ja sisältää muistiinpanoja veloista tai veroista. J.S. Jelisejev kääntää viestin suomeksi näin: Markilla (germaaninen miehen nimi) on vakkoja (viljamitta), Himujevin (karjalainen miehen nimi venäläisessä asussa, sanasta himo) veljellä puolitoista oravaa Sandalakšassa (karjalainen paikannimi), Mundanahtilla (germaaninen miehen nimi, 'Kuutamoyö') kaksi oravaa, Pyhtinillä (karjalainen miehen nimi, sanasta pyhä) vakkoja. Sekä Pogijassa (karjalainen paikannimi, suom. Pohja) palkkalaisella orava.


title: Tuohikirje 403

text: Tuohen alaosassa on sanoja itämerensuomalaisella kielellä, sekä joitakin venäjänkielisiä sanoja. J.S Jelisejevin tulkinnan (1960) mukaan nämä ovat ilmeisesti kirjoittajan henkilökohtaisempia huomautuksia yläosan muistiinpanoihin. Kirjoittaja siis vaikuttaa hänen mukaansa olleen itämerensuomalainen. Vasemmanpuoleisimman huomautuksen mukaan kirjoittaja ei pidä jostakusta tai jostakin, todeten tämän olevan "soromo gulkija". Soromno on venäjää ja tarkoittaa häpeää, ja itämerensuomalainen "gulkija" olisi nykysuomeksi "hylkiä" tai "hylkiö" (ei kuitenkaan "kulkija"). Seuraavasta huomautuksesta on melko selvästi luettavissa: "Veli käski (käymään) Haapalan kylässä". Kolmas huomautus viittaa Jelisejevin mukaan rituaaliseen tavaroiden vaihtoon, eikä niinkään kaupankäyntiin. Jelisejev kääntää sen nykysuomeksi: "Turkikset vaihtoa varten, kysyä veljeä pitää. Niin antoivat."


title: Tuohikirje 403

text: Johanna Laakso (1999) kritisoi Jelisejevin näkemystä, ja katsoo, että tuohen alaosan teksti on sanasto: muutamia itämerensuomalaisia sanoja, ja näiden venäjänkieliset käännökset. Esimerkiksi mainittu "soromo gulkija" tarkoittaisi vain samaa asiaa ensin muinaisvenäjäksi, ja sitten itämerensuomeksi.


title: Andamaanienhaukkapöllö

text: Andamaanienhaukkapöllö ("Ninox affinis") on pöllöihin kuuluva lintu.


title: Andamaanienhaukkapöllö

text: Se on kotoperäinen Intiassa Andamaaneilla ja Nikobaareilla.


title: Andamaanienhaukkapöllö

text: Sen luontaista elinpiiriä ovat subtrooppiset ja trooppiset kosteat alavat metsät ja mangrovemetsät. Se on harvinaistumassa elinalueiden supistuessa ihmisasutuksen laajenemisen vuoksi. Kannan pienentyminen ei kuitenkaan liene kovinkaan nopeata, sillä laji sietää myös ihmisen muokkaamia ympäristöjä.


title: Paul ja Paula

text:
Paul ja Paula on Heiner Carowin ohjaama itäsaksalainen elokuva vuodelta 1972. Elokuva valmistui aikana jolloin maassa tapahtui lievää vapautumista. Elokuvasta tuli hyvin suosittu sen poikkeuksellisuuden vuoksi. Sitä ei kuitenkaan esitetty televisiossa, eikä siitä kirjoitettu lehdistössä, mutta se muodostui ajan oloon kulttielokuvaksi. Ohjaus ei ole erityisen poikkeava, mutta tarina kuvaa koskettavasti epäsovinnaista rakkautta.
Paula on kaupassa töissä oleva vaatimattomasti elävä yksinhuoltaja, Paul on onnettomassa avioliitossa ja työskentelee virkamiehenä asemassa, joka rajoittaa hänen tekemisiään. Paul ja Paula tapaavat klubilla, ja syttyy romanssi. Vaikka elokuvan väitetään antavan DDR:stä liian länsimaisen kuvan, siellä toisaalta seurattiin populaarikulttuuria mahdollisuuksien mukaan. Elokuva ei ollut vallanpitäjien suosiossa, sillä siinä piikiteltiin heitä ja systeemiä ja toisaalta se sisälsi myös näitä ärsyttäviä länsimaisia sävyjä. Itse tarina oli kuitenkin ongelmallisin: sääntöjä rikkova rakkaus lietsoo anarkiaa. Elokuvan seksi on iloista ja intohimoista.


title: Paul ja Paula

text: Elokuvassa on aikakauteen perehtyneelle avautuvia viittauksia. Elokuvan musiikki on Puhdys-nimisen yhtyeen, joka nousi elokuvan ansiosta DDR:n tunnetuimmaksi rockyhtyeeksi ja kiersi myös lännessä. Kriitikko kiittää päänäyttelijöiden osuvuutta rooleihinsa. Heistä Paulaa näyttelevä Angelica Domröse loikkasi 1980 länteen, samoin loikkasi Paulin roolin esittäjä Winfried Glatzeder, joka on näytellyt monissa saksalaissarjoissa. Loikkausten jälkeen elokuva katosi kokonaan levityksestä.


title: Willie Gault

text: Willie Gault (s. 5. syyskuuta 1960 Griffin) on yhdysvaltalainen yleisurheilija ja amerikkalaisen jalkapallon pelaaja.


title: Willie Gault

text: Yleisurheilussa Gault juoksi pääasiassa pikamatkoilla. Hän voitti pronssia 110 metrin aidoissa 1983 MM-kilpailuissa ja oli yksi Yhdysvaltain kultaa maailmanennätysajalla (37,86) voittaneen pikaviestijoukkueen juoksijoista.


title: Willie Gault

text: Vuonna 1983 Gault varattiin NFL:n varaustilaisuuden ensimmäisellä kierroksella Chicago Bearsiin. Hän pelasi laitahyökkääjänä ja voitti seurassa Super Bowl XX:n 1985. Gault pelasi Bearsissa vuoteen 1987 asti, minkä jälkeen hän edusti Los Angeles Raidersia 1988–1993.


title: Carl Fr. Junnelius

text: Carl Fredrik Junnelius (26. lokakuuta 1838 Oulu – 4. toukokuuta 1907 Turku) oli suomalainen kauppias, kunnallispoliitikko, kunnallisneuvos ja teollisuusmies.


title: Carl Fr. Junnelius

text: Junnelius kirjoitti ylioppilaaksi Oulun ruotsalaisesta lyseosta 1848. Oltuaan liikealalla Oulussa hän siirtyi 1855 Turkuun kirjanpitäjäksi C. M. Dahlströmin liikkeeseen.


title: Carl Fr. Junnelius

text: Oppivuosien jälkeen hän perusti vuonna 1870 tehdas- ja siirtomaatavaroiden liikkeen Turkuun Linnankatu 10:een. Hän osti vuonna 1888 yhdessä kunnallisneuvos G. A. Petreliuksen kanssa Ab. John Barker & Co:n puuvillakehräämön. Hän oli vuonna 1874 myös Turun Kaakelitehdas Oy:n osakas. Junnelius omisti osan tynnyri- ja voiastiatehdasta nimeltä "Mekaniska tunnbinderiet". Hän oli useiden yritysten johtokunnan jäsen., muun muassa hevosraitiotieliikenteen aloittaneessa yhtiössä "Spårvägsaktiebolag i Åbo – Ratatieosakeyhtiö Turussa" Junnelius oli osakkaana Turun Kaakelitehtaassa, jossa hän toimi johtajana vuonna 1885.


title: Carl Fr. Junnelius

text: Junnelius oli Turun kaupunginvaltuutettuna vuonna 1881.


title: Carl Fr. Junnelius

text: Junnelius rakennutti 1889 Maarian Latokarin luodolle Turun ensimmäisen rautaisen paloöljysäiliön. ja vuonna 1900 hän rakennutti Turun Linnankatu 8:aan saksalaisen arkkitehdin Willy Oestin piirustusten mukaisen, jugendtyylisen kolmikerroksisen kivitalon, jonka julkisivutiilet tuotiin Ruotsista. Talo purettiin vuonna 1961 ”Turun taudin” aikana.


title: Carl Fr. Junnelius

text: Junneliuksen puoliso oli Bertha o.s. Kumlin ja heillä oli kuusi lasta.


title: Carl Fr. Junnelius

text: Junnelius antoi huomattavia lahjoituksia eri tahoille. Hän lahjoitti muun muassa Barkerin tehtaan työväestön avustuskassaan sekä vastaperustetun Turun urheilupuiston rakentamiseen.


title: L.A. Connection

text: L.A. Connection on Rainbow-yhtyeen kappale ja single vuonna 1978 ilmestyneeltä albumilta "Long Live Rock 'n' Roll". Se ylsi Britannian listalla sijalle 40. Kappaleen kirjoittivat yhteistyössä Ritchie Blackmore ja Ronnie James Dio, kuten suurimman osan "Long Live Rock 'n' Rollin" materiaalista. Kappaleessa yhtyeen on sanottu ottaneen vaikutteita Bad Company -yhtyeen musiikista.


title: L.A. Connection

text: Kappaleen riffiä kierrätettiin myöhemmin Rainbow’n kappaleessa ”Tite Squeeze” (1982) sekä kitaristi Ritchie Blackmoren toisen yhtyeen, Deep Purplen, kappaleessa ”One Man’s Meat” (1993).


title: L.A. Connection

text: Rumpali Cozy Powellin mukaan kappale kertoo yhtyeen kosketinsoittaja Tony Careysta, joka erosi yhtyeestä kesken "Long Live Rock 'n' Roll"-albumin levytystä:


title: L.A. Connection

text:
A-puoli
B-puoli


title: Ronkainen

text: Ronkainen on suomalainen sukunimi, joka on muun muassa seuraavilla henkilöillä:


title: Jerzy Pietrzyk

text: Jerzy Pietrzyk (s. 17. huhtikuuta 1955 Varsova) on puolalainen pikajuoksija, jonka päämatka oli 400 metrin juoksu. Hän edusti seuratasolla Górnik Zabrzea ja Gwardia Warszawaa.


title: Jerzy Pietrzyk

text: Pietrzyk voitti junioreiden Euroopan-mestaruuden 400 metrin aitajuoksussa Duisburgissa 1973 ajalla 50,07. Rooman universiadeissa 1975 hän voitti 400 metrin juoksun ajalla 46,26 ja lisäksi Puola voitti 4 × 400 metrin viestin.


title: Jerzy Pietrzyk

text: Pietrzyk juoksi Montrealin olympialaisissa 1976 ankkuriosuuden Puolan hopeajoukkueessa 4 × 400 metrin viestissä. 400 metrin henkilökohtaisessa kilpailussa hän karsiutui välierissä ennätyksellään 45,65. Prahan EM-kilpailuissa 1978 hän selviytyi 400 metrin loppukilpailuun, muttei osallistunut siihen. Moskovan olympialaisissa 1980 hän karsiutui 400 metrin ja 4 × 400 metrin alkuerissä.


title: Koodausteoria

text:
Koodausteoria on koodausta käsittelevä matematiikan haara. Koodaus on lähteen ja kohteen välisessä tiedonsiirrossa tapahtuva toiminto. Koodaus lisää lähetettävään dataan tietoa, jonka avulla kohde voi havaita ja korjata
dataan lähteen ja kohteen välillä (kanavassa) ilmaantuneita bittivirheitä. Dataan lisätty virheen havaitsemistieto ja korjaamistieto on redundanssia.
Koodauksia on useita, esimerkiksi lineaariset koodit (Hamming-koodi), sykliset koodit (CRC, Golay-koodi), BCH-koodit (Reed-Solomon-koodi) ja konvoluutiokoodaus.
Koodausteoria on lähellä informaatioteoriaa. Koodausteoria on lähellä signaalinkäsittelyä ja tietoliikennetekniikkaa.
Koodausteoriaa sovelletaan digitaalisissa tiedonsiirtojärjestelmissä, esimerkiksi GSM/3G/4G-puhelimissa ja ADSL/kaapelimodeemeissa.
Virheiden määrä suhteessa virheettömiin bitteihin (Bit Error Rate, BER) pienenee, kun käytetään koodausta. Koodaus tapahtuu lähteessä (lähetin) ja koodauksen purku
eli dekoodaus tapahtuu kohteessa (vastaanotin). Koodaus lisää informaatioon bittejä ja dekoodaus poistaa nämä bitit ja jättää alkuperäiset bitit jäljelle.
Digitaalinen tiedonsiirtojärjestelmä koostuu lähteestä (datalähde -> lähdekoodaus -> kanavakoodaus -> modulaatio), kanavasta ja kohteesta (demodulaatio -> kanavadekoodaus -> lähdedekoodaus -> datakohde). Koodausteorian koodaus tapahtuu kanavakoodausvaiheessa ja dekoodaus kanavadekoodausvaiheessa.


title: RN Vittorio Veneto

text: Vittorio Veneto on ollut ainakin kahden Regia Marinan ja Marina Militaren aluksen nimenä. Alukset on nimetty Vittorio Veneton taistelun mukaan.


title: McLaren MP4-26

text: McLaren MP4-26 on britannialaisen McLaren -tallin käyttämä auto kaudella 2011. Tallin kuljettajina toimivat Lewis Hamilton ja Jenson Button.


title: Kotimatka

text: Kotimatka tarkoittaa seuraavia asioita:


title: Ervast

text: Ervast on muun muassa seuraavien henkilöiden sukunimi:


title: Kaarikulmumittari

text: Kaarikulmumittari ("Idaea straminata") on melko yleinen yöperhoslaji.


title: Kaarikulmumittari

text: Siipien pohjaväri on kellertävän ruskea ja siipiä peittävät erittäin pienet mustat pisteet, joita on varsinkin lähellä perhosen vartaloa. Sisempi ja ulompi poikkijuova ovat vain hieman pohjaväriä tummempia ja erottuvat yleensä vain heikosti. Ulompi poikkiviiru kaartuu etusiiven etuosassa vain vähän. Siiven tyviosan tyvipoikkiviiru puuttuu useimmiten kokonaan. Siipien ulkosyrjää kiertää ohut tumma viiru ja sekä etu- että takasiivessä on musta diskaalitäplä. Siipiväli 24–28 mm.


title: Kaarikulmumittari

text: Samannäköisiä lajeja ovat muutamat muutkin kulmumittarit, erityisesti mutkakulmumittari ("Idaea aversata") ja pistekulmumittari ("Idaea deversaria").


title: Kaarikulmumittari

text: Kaarikulmumittarin levinneisyys ulottuu Pohjois-Afrikasta Euroopan poikki aina Itä-Aasiaan saakka. Laji elää Suomessa Keski-Lappiin saakka, joskin se on pohjoisessa selvästi harvinaisempi. Lentoaika on kesäkuun lopulta elokuun loppupuoliskolle. Lajilla voi olla harvinainen toinen sukupolvi syys-lokakuussa.


title: Kaarikulmumittari

text: Hämärässä lentävä laji, joka tulee helposti valolle. Tyypillinen elinympäristö on kuiva, hiekkapohjainen maasto, jossa on harvaa kasvillisuutta, mutta lajiin voi törmätä myös niityillä, puistoissa ja puutarhoissa. Keskenkasvuinen toukka talvehtii.


title: Kaarikulmumittari

text: Toukka on polyfagi ja elää monien eri kasvilajien kuihtuneilla lehdillä. erityisesti kuitenkin voikukilla ("Taraxacum") ja ratamoilla ("Plantago").


title: Ervasti (sukunimi)

text: Ervasti on muun muassa seuraavien henkilöiden sukunimi:


title: Esposito

text: Esposito on muun muassa seuraavien henkilöiden sukunimi:


title: Tamminen

text:
Tamminen on suomalainen sukunimi, joka on muun muassa seuraavilla henkiöillä:
Tamminen on myös HKScanin tuotemerkki.


title: USS Ethan Allen (SSBN-608)

text: USS Ethan Allen (runkonumero SSBN-608) oli Yhdysvaltain laivaston Ethan Allen -luokan strateginen ydinsukellusvene.


title: USS Ethan Allen (SSBN-608)

text: Alus tilattiin General Dynamics Electric Boat Divisionilta Grotonista Connecticutista, missä rakentaminen aloitettiin 14. syyskuuta 1959. Alus laskettiin vesille 22. marraskuuta 1960 kumminaan Ethan Allenin jälkeläinen rouva Robert H. Hopkins ja liitettiin laivastoon 8. elokuuta 1961 ensimmäisinä päälliköinään P. L. Lacy Jr. ja W. W. Behrens Jr.


title: USS Ethan Allen (SSBN-608)

text: Alus poistettiin käytöstä 31. maaliskuuta 1983 ja romuttaminen saatiin päätökseen 30. heinäkuuta 1999.


title: USS Ethan Allen (SSBN-608)

text: "USS Ethan Allen" esiintyy Tom Clancyn kirjassa "Punaisen lokakuun metsästys". Kirjassa jo jonkin aikaa käytöstä poistettuna olleen aluksen tuhoaa sen miehistö räjäyttämällä, kun se on sukelluksissa Atlantilla. Upottaminen on osa salajuonta, jolla on tarkoitus hämätä Neuvostoliiton laivastoa, jotta Punainen lokakuu -ohjussukellusveneen loikkaaminen Yhdysvaltoihin ei paljastuisi.


title: Härkönen

text: Härkönen on suomalainen sukunimi, joka on muun muassa seuraavilla henkilöillä:


title: Hispania F111

text: Hispania F111 oli espanjalaisen Hispania -tallin käyttämä auto kaudella . Tallin kuljettajina toimivat Narain Karthikeyan, Vitantonio Liuzzi ja Daniel Ricciardo.


title: Painoasiain ylihallitus

text: Painoasiain ylihallitus oli vuosina 1865–1919 toiminut suomalainen keskusvirasto, joka valvoi ennakkosensuuria Suomessa. Sen edeltäjä oli 1828–1865 toiminut Sensuuriylihallitus.


title: Painoasiain ylihallitus

text: Viraston tehtävä oli ennaltaehkäistä kielletyn tai sopimattoman materiaalin julkaiseminen ennakkotarkistamalla kaikki Suomessa julkaistu tai maahan tuotu kirjallisuus sekä valvomalla kirjastoja ja kirjakauppoja. Sillä oli painoasiamiehiä kaikissa kaupungeissa, joissa sijaitsi kirjapainoja tai joissa julkaistiin sanomalehtiä. Kaikkeen julkaisutoimintaan sekä kirjakauppojen ja -painojen perustamiseen tuli pyytää Painoasiain ylihallituksen lupa, ja se myös rankaisi mahdollisista rikkomuksista.


title: Painoasiain ylihallitus

text: Ennakkosensuuri oli Suomessa lakkautettuna vuodet 1865–1867, mutta käynnistyttyään uudelleen se kuului Painoasiain ylihallituksen valvontaan. Vuoden 1919 painovapauslaki kielsi ennakkosensuurin lopullisesti, jolloin viraston toiminta päättyi ja painovapauden valvonta siirtyi oikeusministeriölle.


title: Simone Collio

text: Simone Collio (s. 27. joulukuuta 1979 Cernusco sul Naviglio, Milano) on italialainen pikajuoksija, jonka päämatka on 100 metrin juoksu.


title: Simone Collio

text: Ateenan olympialaisissa 2004 Collio selviytyi puolivälieriin 100 metrin juoksussa. Sisäratojen MM-kilpailuissa 2004 Collio oli 60 metrin finaalissa seitsemäs ajalla 6,60 sekuntia. Seuraavana vuonna hän oli samalla matkalla sisäratojen EM-kilpailujen finaalissa viides ajalla 6,66. Helsingin MM-kilpailuissa 2005 sekä Osakan MM-kilpailuissa 2007 Collio jäi puolivälieriin 100 metrillä. Sisäratojen MM-kilpailuissa 2008 Collio selviytyi välieriin 60 metrillä. Pekingin olympialaisissa 2008 Collio jäi 100 metrin juoksussa puolivälieriin. Sisäratojen EM-kilpailuissa 2009 hän jäi 60 metrillä alkueriin. Berliinin MM-kilpailuissa 2009 Collio jäi alkueriin 100 metrillä. Barcelonan EM-kilpailuissa 2010 Collio selviytyi 100 metrin finaaliin, jossa hän sijoittui kahdeksanneksi. Samoissa kisoissa Collio otti hopeaa Italian 4×100 metrin viestijoukkueessa. Istanbulin sisäratojen MM-kilpailuissa 2012 hän karsiutui välierissä 60 metrillä. Helsingin EM-kilpailuissa 2012 Collio selviytyi 100 metrin finaaliin, jossa hänet hylättiin vilppilähdön vuoksi.


title: Simone Collio

text: Collio avioitui syyskuussa 2013 bulgarialaisen pikajuoksijan Ivet Lalovan kanssa.


title: Bulgaria (täsmennyssivu)

text: Bulgaria voi tarkoittaa seuraavia asioita:


title: Valaan kääpiögalaksi

text: Valaan kääpiögalaksi on kääpiösferoidigalaksi Valaskalan tähdistössä. Se sijaitsee noin 2,46 miljoonan valovuoden päässä maasta. Valaan kääpiögalaksi kuuluu Paikalliseen ryhmään. Kaikki galaksista havaittavissa olevat tähdet ovat punaisia jättiläisiä.


title: USS George Washington (SSBN-598)

text: USS George Washington (runkonumero SSBN-598) oli Yhdysvaltain laivaston George Washington -luokan strateginen ydinsukellusvene.


title: USS George Washington (SSBN-598)

text: Sukellusvene tilattiin General Dynamics Electric Boat Divisionilta Grotonista Connecticutista, missä köli laskettiin 1. marraskuuta 1958 nimellä "USS Scorpion (SSN-589)". Aluksen runkoa pidennettiin lisäämällä siihen ohjusosasto ja alus nimettiin uudelleen "USS George Washingtoniksi". Alus laskettiin vesille 9. kesäkuuta 1959 kumminaan Robert B. Andersonin puoliso ja se liitettiin laivastoon vielä samana vuonna 30. joulukuuta ensimmäisenä päälliköinään James B. Osborn ja John L. From Jr.


title: USS George Washington (SSBN-598)

text: Ensimmäisenä uuden luokan ballistisin ohjuksin varustettuna aluksena "George Washington" lähti 28. kesäkuuta 1960 Grotonista Cape Canaveraliin Floridaan, jossa siihen siirrettiin kaksi kiinteää polttoainetta käyttävää Polaris-ohjusta. Aluksen siirryttyä Atlantin ohjuskoeampuma-alueelle mukanaan tarkkailijana Polaris-sukellusveneohjelman johtaja kontra-amiraali William Raborn se teki 20. heinäkuuta ensimmäisen onnistuneen Polaris-ohjuksen laukaisun pinnan alta.


title: USS George Washington (SSBN-598)

text: Alus sai koeajot päätökseen 30. elokuuta, jonka jälkeen se siirrettiin telakalle havaittujen vikojen korjaamiseksi. Alus palasi palvelukseen 28. lokakuuta siirtyen Charlestoniin Etelä-Carolinaan kuormatakseen ensimmäisen kerran kaikki 16 Polaris-ohjusta, minkä jälkeen se oli valmis ensimmäiseen operatiiviseen purjehdukseen.


title: USS George Washington (SSBN-598)

text: Alus saapui 21. tammikuuta 1961 New Londoniin Connecticutiin. Aluksen miehistö vaihdettiin ja se lähti 14. helmikuuta takaisin merelle. Alus saapui 25. huhtikuuta Holy Lochiin Skotlantiin, josta käsin se teki useita partiomatkoja, kunnes se palasi polttoaineen vaihtoon 1964 Electric Boat Companylle Grotoniin.


title: USS George Washington (SSBN-598)

text: Palattuaan palvelukseen 1965 alus jatkoi partiomatkojaan ja se palveli tehtävässä seuraavat parikymmentä vuotta. Alus poistettiin palveluksesta 24. tammikuuta 1985 ja se siirrettiin Puget Soundin laivastontelakalle Bremertoniin Washingtoniin romutettavaksi. Sen kierrätys saatiin päätökseen 30. syyskuuta 1998.


title: Andromeda II

text: Andromeda II on kääpiösferoidigalaksi Andromedan tähdistössä. Se kuuluu Paikalliseen ryhmään ja on Andromedan galaksin satelliittigalaksi. Koska galaksi sijaitsee myös lähellä Kolmion galaksia, on ollut epäilyjä siitä, että kumman galaksin satelliittigalaksi Andromeda II on. Galaksi sijaitsee 2,2 miljoonan valovuoden päässä Maasta.


title: Andromeda I

text: Andromeda I on kääpiösferoidigalaksi Andromedan tähdistössä. Se kuuluu Paikalliseen ryhmään ja on Andromedan galaksin satelliittigalaksi. Galaksi sijaitsee 2,4 miljoonan valovuoden päässä Maasta. Andromeda I löydettiin vuonna 1970. Myöhemmin Hubble-avaruusteleskooppi kuvasi sen.


title: Andromeda III

text: Andromeda III on kääpiösferoidigalaksi Andromedan tähdistössä. Se kuuluu Paikalliseen ryhmään ja on Andromedan galaksin satelliittigalaksi. Galaksi sijaitsee 2,44 miljoonan valovuoden päässä Maasta. Galaksin löysi Sidney van den Bergh vertailemalla ottamiaan valokuvia vuosien 1970 ja 1971 välillä.


title: Andromeda IV

text: Andromeda IV on mahdollinen epäsäännöllinen galaksi Andromedan tähdistössä. Sen uskotaan Paikalliseen ryhmään ja olevan Andromedan galaksin satelliittigalaksi. Galaksin löytämistä ei ole varmistettu, ja on mahdollista, että se on vain pallomainen tähtijoukko.


title: Andromeda V

text: Andromeda V on kääpiösferoidigalaksi Andromedan tähdistössä. Se kuuluu Paikalliseen ryhmään ja on Andromedan galaksin satelliittigalaksi. Galaksin metallipitoisuus on keskimäärin korkeampi kuin muissa Paikallisen ryhmän galakseissa.


title: Oravikoski

text: Oravikoski on kylä ja taajama Leppävirralla. Oravikoskelta on matkaa Leppävirran keskustaan 13 kilometriä ja Kuopioon 40 kilometriä.


title: Oravikoski

text: Oravikoskella toimi vuosina 1959–1987 Outokumpu Oy:n Kotalahden nikkelikaivos.


title: USS Lafayette (SSBN-616)

text: USS Lafayette (runkonumero SSBN-616) oli Yhdysvaltain laivaston Lafayette-luokan ballistisin ohjuksin varustettu ydinsukellusvene.


title: USS Lafayette (SSBN-616)

text: Alus tilattiin General Dynamicsilta Grotonista Connecticutista, missä köli laskettiin 17. tammikuuta 1961. Alus laskettiin vesille 8. toukokuuta 1962 kumminaan Jacqueline Kennedy ja otettiin palvelukseen seuraavana vuonna 23. huhtikuuta ensimmäisinä päälliköinään Patrick J. Hannifin ja James T. Strong.


title: USS Lafayette (SSBN-616)

text: Alus poistettiin palveluksesta ja alusluettelosta 12. elokuuta 1991. Aluksen romutus saatiin päätökseen 25. helmikuuta 1992.


title: NGC 185

text: NGC 185 on kääpiösferoidigalaksi Kassiopeian tähdistössä. Se kuuluu Paikalliseen ryhmään ja on Andromedan galaksin satelliittigalaksi. NGC 185:N löysi William Herschel on 30. marraskuuta 1787. Ensimmäiset kuvat siitä otti James Keeler vuosina 1989-1900. Vuonna 1999 tehtiin tutkimus tähtien syntyhistoriasta galaksissa.


title: NGC 185

text: Tosin kuin useimmat vastaavanlaiset galaksit, NGC 185:ssä on useita nuoria tähtiä, ja tähtien syntynopeus on pysynyt suhteellisen korkeana lähimenneisyyteen asti. NGC 185:llä arvellaan olevan aktiivinen ydin.


title: USS Los Angeles (SSN-688)

text: USS Los Angeles (SSN-688) oli Yhdysvaltain laivaston Los Angeles -luokan ydinsukellusvene.


title: USS Los Angeles (SSN-688)

text: Sukellusvene tilattiin Newport News Shipbuilding and Drydock Companyltä Newport Newsistä Virginiasta. Sen rakentaminen aloitettiin 8. tammikuuta 1972 ja alus laskettiin vesille 6. huhtikuuta 1974 kumminaan Anne M. Armstrong. Alus liitettiin laivastoon 13. marraskuuta 1976 ensimmäisenä päällikkönään John E. Christensen.


title: USS Los Angeles (SSN-688)

text: "USS Los Angeles" saapui 20. tammikuuta 2010 Los Angelesin satamaan jäähyväisvierailulle, joka samalla aloitti neljännettoista Los Angelesin laivastopäivät. Aluksen käytöstä poistoa juhlistettiin 23. tammikuuta San Pedrossa. Se sijoitettiin 1. helmikuuta reserviin ja vasta 3. helmikuuta alus virallisesti poistettiin käytöstä 34 vuoden jälkeen.


title: USS Baton Rouge

text: USS Baton Rouge (SSN-689) oli Yhdysvaltain laivaston Los Angeles -luokan ydinsukellusvene.


title: USS Baton Rouge

text: Alus tilattiin Newport News Shipbuilding and Drydock Companyltä Newport Newsistä Virginiasta. Veneen rakentaminen aloitettiin 18. marraskuuta 1972 ja se laskettiin vesille 26. huhtikuuta 1975 kumminaan F. Edward Hebertin puoliso. Alus liitettiin laivastoon 25. kesäkuuta 1977 ensimmäisenä päällikkönään Thomas C. Maloney.


title: USS Baton Rouge

text: "USS Baton Rouge" liitettiin palvelukseen otettaessa 1. sukellusvenelaivueeseen () Norfolkiin aloittaen vastaanottotestit. Alus lähti 5. heinäkuuta Hampton Roadsiin ollen koulutettavana Uuden Englannin rannikolla. Alus palasi 29. heinäkuuta Norfolkiin, jossa se siirrettiin telakalle testeissä havaittujen vikojen ja puutteiden korjaamiseksi.


title: USS Baton Rouge

text: Palveluskäyttöön palattuaan alus osallistui elo-syyskuussa SUBASWEX-77 harjoitukseen, josta se palasi Norfolkiin 9. syyskuuta. Alus lähti 12. syyskuuta etelään Exumanlahdelle testaamaan kaikumittaintaan sekä asejärjestelmätesteihin Port Evergladesiin Floridaan. Testien päätyttyä alus palasi Norfolkiin 7. lokakuuta. Vietettyään Floridassa vielä toisen testijakson marraskuussa se palasi Norfolkiin 23. marraskuuta, mistä se aloitti ensimmäisen varsinaisen partiomatkansa 29. marraskuuta.


title: USS Baton Rouge

text: Alus poistettiin käytöstä 13. tammikuuta 1995 ja se poistettiin laivaston alusluettelosta vielä samana päivänä. Aluksen romutus saatiin päätökseen 30. syyskuuta 1997.


title: USS Philadelphia (SSN-690)

text: USS Philadelphia (SSN-690) oli Yhdysvaltain laivaston Los Angeles -luokan ydinsukellusvene.


title: USS Philadelphia (SSN-690)

text: Alus tilattiin 8. tammikuuta 1971 General Dynamics Electric Boat Divisionilta Grotonista Connecticutista, missä rakentaminen aloitettiin 12. elokuuta 1972. Alus laskettiin vesille 19. lokakuuta 1974 ja otettiin palvelukseen 25. kesäkuuta 1977.


title: USS Philadelphia (SSN-690)

text: Aluksen viimeinen miehistön jäsen vapautettiin palveluksesta 29. kesäkuuta 2011, mikä samalla poisti aluksen virallisesti käytöstä. Alus hinattiin kesäkuussa 2012 romutettavaksi.


title: Beatrice Utondu

text: Beatrice Utondu (s. 23. marraskuuta 1969) on nigerialainen entinen yleisurheilija ja olympiamitalisti, joka kilpaili pikajuoksussa ja pituushypyssä.


title: Beatrice Utondu

text: Utondu voitti vuonna 1987 Afrikan kisoissa kultaa pituushypystä tuloksellaan 645 cm, mutta karsiutui saman vuoden MM-kisoissa 1987 hypättyään 617 sentin päähän lankusta. Hän voitti pituushypyssä hopeaa sekä Afrikan-mestaruuskilpailuissa 1989 että Kansainyhteisön kisoissa 1990, joissa hän hyppäsi myötätuuleen tuloksen 665.


title: Beatrice Utondu

text: Utondu sai vuoden 1991 Afrikan kisoissa hopeamitalin sekä 100 metriltä että pituushypystä ja pääsi välieriin saakka Tokion MM-kisoissa samana vuonna. Hän osallistui vuonna 1992 Barcelonan olympialaisiin, jotka jäivät myös hänen ainoiksi olympiakisoikseen. Utondu juoksi siellä 100 metrillä välieriin asti ja oli mukana maansa pronssia voittaneessa 4 × 100 metrin viestijoukkueessa. Vuonna 1993 hän voitti 100 metrin Afrikan-mestaruuden ja sai samalta matkalta universiadeissa pronssia. Utondu juoksi samana vuonna myös sisäratojen MM-kilpailuissa, joissa hän putosi alkuerissä 60 metrillä. Hän voitti Afrikan-mestaruuskilpailuissa 1993 toisen hopeamitalinsa pituushypystä tuloksellaan 644 cm.


title: Beatrice Utondu

text: "Lähde: IAAF"


title: USS Memphis (SSN-691)

text: USS Memphis (SSN-691) oli Yhdysvaltain laivaston Los Angeles -luokan ydinsukellusvene.


title: USS Memphis (SSN-691)

text: Sukellusvene tilattiin Newport News Shipbuilding and Drydock Companyltä Newport Newsistä Virginiasta. Sen rakentaminen aloitettiin 23. kesäkuuta 1973 ja alus laskettiin vesille 3. huhtikuuta 1976. Alus liitettiin laivastoon 17. joulukuuta 1977.


title: USS Memphis (SSN-691)

text: Alus liitettiin käyttöön otettaessa 8. sukellusvenelaivueeseen Norfolkin laivastotukikohtaan Virginiassa ja se aloitti ensimmäisen partiomatkansa kesäkuussa 1979. Alus päätti maailmanympärimatkansa maaliskuussa 1981 operoituaan sekä Yhdysvaltain 6. että 7. laivaston osana. Alus poistettiin käytöstä 1. huhtikuuta 2011.


title: USS Omaha (SSN-692)

text: USS Omaha (SSN-692) oli Yhdysvaltain laivaston Los Angeles -luokan ydinsukellusvene.


title: USS Omaha (SSN-692)

text: Sukellusvene tilattiin General Dynamics Electric Boat Divisionilta Grotonista Connecticutista. Sen rakentaminen aloitettiin 27. tammikuuta 1973 ja alus laskettiin vesille 21. helmikuuta 1976. Alus liitettiin laivastoon 11. maaliskuuta 1978.


title: USS Omaha (SSN-692)

text: Alus poistettiin käytöstä 5. lokakuuta 1995.


title: Kris Meeke

text: Kris Meeke (s. 2. heinäkuuta 1979 Dungannon, Pohjois-Irlanti) on brittiläinen ralliautoilija. Hän ajoi kaudella 2018 rallin MM-sarjaa Citroënin tehdastallissa mutta siirrettiin sivuun kesken kauden toistuvien rajujen ulosajojen seurauksena. Kaudella 2019 hän ajaa Toyotan tallissa.


title: Kris Meeke

text: Meeke on vuoden 2009 IRC-sarjan mestari. Hänen kartanlukijanaan toimii irlantilainen Paul Nagle.


title: Kris Meeke

text: Meeke aloitti uransa vuonna 2000 Peugeotin järjestämissä pikkurallikilpailuissa. Vuonna 2002 Colin McRae alkoi tukemaan Meeken uraa, ja hän debytoi MM-sarjassa Walesin rallissa, jossa keskeytti. Vuosina 2003–2008 Meeke kilpaili JWRC-sarjassa. Samoina vuosina Meeke kilpaili yksittäisissä WRC-kilpailuissa saavuttamatta pisteitä, parhaana sijoituksenaan yhdeksäs sija vuoden 2005 Walesin rallista. Vuonna 2009 Meeke kilpaili IRC-sarjassa voittaen sarjan mestaruuden, ja saavuttaen samalla Vuoden Tulokas -palkinnon. Meeke jatkoi sarjassa seuraavana vuonna sijoittuen sarjan kolmanneksi.


title: Kris Meeke

text: Vuonna 2011 Meeke kirjoitti sopimuksen MM-sarjaan paluun tehneen Minin kanssa. Hän saavutti ensimmäiset MM-pisteensä Katalonian rallissa, jossa hän ajoi viidenneksi saavuttaen 10 MM-pistettä. Hän oli myös nopein Power Stagella saavuttaen kolme lisäpistettä.


title: Kris Meeke

text: Meeke teki sopimuksen kaudelle 2014 Citroënin tehdastallin kanssa. Suomen rallissa hän saavutti ensimmäisen podium-sijoituksensa yllettyään kolmanneksi. Saksan rallissa Meeke oli hyvin lähellä avausvoittoaan, mutta ajoi kärkipaikalta ulos viimeisenä päivänä. Loppukauden hyvillä suorituksillaan hän onnistui varmistamaan itselleen tallipaikan myös seuraavalle kaudelle.


title: Kris Meeke

text: Meeke otti ensimmäisen MM-rallivoittonsa keskeytysten sävyttämässä vuoden 2015 Argentiinan rallissa. Citroën otti myös kilpailussa pitkän tauon jälkeen kaksoisvoiton Mads Østbergin ajettua toiseksi. Meeke omisti voittonsa vuonna 2007 helikopterionnettomuudessa menehtyneelle Colin McRaelle.


title: Kris Meeke

text: Vuoden 2018 toukokuussa Citroen ilmoitti Meeken saavan potkut lukuisten kolarien takia. Citroenin tiedotteen mukaan Meeken potkut johtuvat vain ja ainoastaan rajuista ulosajoista, jotka ovat aiheuttaneet isoja riskejä kuljettajakaksikolle.


title: Kris Meeke

text: Meeke on esiintynyt kahdesti BBC:n suositussa autoiluohjelmassa Top Gearissä, ajaen molemmilla kerroilla yhdessä James Mayn kanssa.


title: USS Cincinnati (SSN-693)

text: USS Cincinnati (runkonumero SSN-693) oli Yhdysvaltain laivaston Los Angeles -luokan ydinsukellusvene. Alus oli palveluksessa heinäkuusta 1978 heinäkuuhun 1996.


title: USS Cincinnati (SSN-693)

text: Sukellusvene tilattiin Newport News Shipbuilding and Drydock Companyltä Newport Newsistä Virginiasta. Sen rakentaminen aloitettiin 6. huhtikuuta 1974 ja alus laskettiin vesille 19. helmikuuta 1977. Alus liitettiin laivastoon 11. maaliskuuta 1978.


title: USS Cincinnati (SSN-693)

text: Alus poistettiin käytöstä 29. heinäkuuta 1996.


title: Lucas Moura

text: Lucas Rodrigues Moura da Silva eli Lucas tai Lucas Moura (s. 13. elokuuta 1992 São Paulo, São Paulo, Brasilia) on brasilialainen jalkapalloilija, pelipaikaltaan hyökkäävä keskikenttäpelaaja. Hän edustaa Englannin Valioliigan joukkuetta Tottenham Hotspuria.


title: Lucas Moura

text: Lucas on taitava pallonkäsittelijä ja hyvä harhauttelija sekä nopea hyökkäävä keskikenttä. Häneltä löytyy myös räjähtävä lähtönopeus ja hän osaa myös tehdä maaleja paikan tullen.


title: Lucas Moura

text: Lucas pelasi pitkään Brasilian U-20 maajoukkueessa. Lucas oli mukana kuin Brasilia voitti U-20 Etelä-Amerikan mestaruuden, jonka finaalissa Lucas teki hattutempun kun Brasilia voitti Uruguayn 6-0. Lucas teki debyyttinsä Brasilian A-maajoukkueessa 27. maaliskuuta 2011 ystävyysottelussa Skotlantia vastaan.


title: Lucas Moura

text: Lucas liittyi São Paolo FC:hen vuonna 2005. Lucas teki debyyttinsä São Paolossa 2010.


title: Lucas Moura

text: Kesällä 2012 sekä Manchester Unitedin että Internazionalen raportoitiin olevan kiinnostunut Lucasista. 8. elokuuta 2012 Paris Saint-Germain voitti taistelun ja ilmoitti että Lucas olisi siirtymässä joukkueeseen tammikuussa 2013. Lucas pelaa Paris Saint-Germainissa numerolla 7.


title: USS Groton (SSN-694)

text: USS Groton (SSN-694) oli Yhdysvaltain laivaston Los Angeles -luokan ydinsukellusvene.


title: USS Groton (SSN-694)

text: Sukellusvene tilattiin General Dynamics Electric Boat Divisionilta Grotonista Connecticutista. Sen rakentaminen aloitettiin 3. elokuuta 1973 ja alus laskettiin vesille 9. lokakuuta 1976. Alus liitettiin laivastoon 8. heinäkuuta 1978.


title: USS Groton (SSN-694)

text: Alus poistettiin käytöstä 7. marraskuuta 1997.


title: USS Birmingham (SSN-695)

text: USS Birmingham (runkonumero SSN-695) oli Yhdysvaltain laivaston Los Angeles -luokan ydinsukellusvene.


title: USS Birmingham (SSN-695)

text: Sukellusvene tilattiin Newport News Shipbuilding and Drydock Companyltä Newport Newsistä Virginiasta. Sen rakentaminen aloitettiin 26. huhtikuuta 1975 ja alus laskettiin vesille 29. lokakuuta 1977. Se otettiin palvelukseen 16. joulukuuta 1978.


title: USS Birmingham (SSN-695)

text: Alus poistettiin käytöstä 22. joulukuuta 1997 ja se poistettiin laivaston alusluettelosta vielä samana päivänä.


title: Henri Tauzin

text: Henri Alexis Tauzin (17. huhtikuuta 1879 Pariisi – 11. lokakuuta 1918 Lyon) oli ranskalainen yleisurheilija ja olympiamitalisti, joka kilpaili 400 ja 200 metrin aitajuoksuissa. Hän edusti seuratasolla pariisilaista Racing Club de Francea.


title: Henri Tauzin

text: Tauzin osallistui olympialaisiin kerran, Pariisissa 1900, jolloin hän juoksi sekä 200 että 400 metrin aidat. Hän putosi 200 metrin aidoissa ensimmäisellä kierroksella oltuaan eränsä neljäs, mutta voitti 400 metrin aidoissa hopeaa hävittyään viidellä jaardilla kilpailun uudella olympiaennätyksellä 57,6 voittaneelle Yhdysvaltain Walter Tewksburylle. Tauzin juoksi 400 metrin aitojen alkuerissä ajan 1.00,2, joka oli olympiaennätys siihen saakka, kunnes Tewksbury voitti loppukilpailun ajalla 57,6.


title: Henri Tauzin

text: Tauzinin ennätys 400 metrin aitajuoksussa oli 58,3 sekuntia, jonka hän juoksi vuonna 1900.


title: Frans Hiivanainen

text: Frans Teofil Hiivanainen (15. elokuuta 1884 Vaasa – 10. helmikuuta 1944) oli suomalainen kuvataiteilija. Hiivanainen oli ensimmäisiä suomenkielisen Etelä-Pohjanmaan maalaustaiteen edustajia. Hän oli vaasalaisen työmiehen poika, jonka vanhemmat olivat lähtöisin Ilmajoelta ja Isostakyröstä. Ensimmäisen näyttelynsä hän järjesti Helsingissä, vaikka työskentelikin suurimman osan ajastaan Vaasassa. Hiivanaisen varhaistuotannon teokset ovat lämpimiä sävyltään mutta niissä on tumma väriasteikko. Piirustuksen ja sommittelun varmuus olivat hänen vahvoja puoliaan. Hiivanaisen varhaistuotanto onkin yhteydessä 1800-luvun naturalismiin.


title: Frans Hiivanainen

text: Hiivanainen opiskeli 1900-luvun alkuvuosina Taideteollisuuskoulussa ja Suomen Taideyhdistyksen piirustuskoulussa. Sen jälkeen hän kuvitti pilalehti Tuulispäätä ja toimitti myöhemmin vaasalaista pilalehti Kulkuria. Pariisin matkallaan 1912 hän sai vaikutteita impressionismista, jolloin hänen otteensa vapautui ja väriasteikko muuttui vaaleaksi ja jopa hehkuvaksi.


title: Frans Hiivanainen

text: Hiivanaisen merkittävimpiä töitä ovat muun muassa Vaasan tyttökoulun satuaiheiset kuvat sekä Nurmon kirkon raamatulliset maalaukset. Hän toimi väliaikasena piirustuksen opettajana Vaasan lyseossa sekä sen lisäksi Vaasan Taideyhdistyksen opettajana.


title: EML Kalev

text: EML Kalev oli Viron laivaston sukellusvene. Se tilattiin 12. joulukuuta 1934 Vickers Armstrongilta Yhdistyneestä kuningaskunnastasta. "Kalevin" köli laskettiin toukokuussa 1935 ja se laskettiin vesille 7. heinäkuuta 1936. Alus valmistui 12. maaliskuuta 1937.


title: EML Kalev

text: "Kalev" palveli toisessa maailmansodassa. Neuvostoliitto valtasi sen miehittäessään Viron 13. elokuuta 1940. Alus liitettiin 18. syyskuuta Neuvostoliiton Itämeren laivastoon. Saksan hyökättyä Neuvostoliittoon kesäkuussa 1941 ja edettyä Baltiaan "Kalevin" miehistö upotti aluksensa Tallinnan satamaan 28. elokuuta. Saksalaiset nostivat aluksen liittäen sen laivastoonsa. Se ei palannut toiselta purjehdukseltaan. Sen ilmoitettiin kadonneen 29. lokakuuta ja todennäköisesti alus tuhoutui Hangon edustan miinakentissä.


title: EML Kalev

text: EML Kalev (M414) oli myös Viron laivaston miinanraivaaja.


title: Li Meisu

text: Li Meisu (s. 17. huhtikuuta 1959) on kiinalainen entinen yleisurheilija ja olympiamitalisti, joka kilpaili kuulantyönnössä.


title: Li Meisu

text: Li voitti kultaa Aasian kisoista 1982 tuloksellaan 17,77 metriä. Hän karsiutui seuraavana Helsingin MM-kisoissa, mutta oli Los Angelesin olympialaisissa 1984 viides. Li sai Aasian-mestaruuskilpailuissa hopeaa vuonna 1985 ja sijoittui samana vuonna neljänneksi sisäratojen MM-kilpailuissa. Hän oli seitsemäs MM-kisoissa 1987 silloisella ennätystuloksellaan 20,43.


title: Li Meisu

text: Li voitti Soulin olympialaisissa 1988 pronssimitalin tuloksellaan 21,06. Hän oli työntänyt aiemmin samana vuonna edelleen voimassa olevan Aasian ennätyksen 21,76 metriä. Li on kyseisellä tuloksellaan kaikkien aikojen listan seitsemännellä tilalla. Hän ei päässyt enää finaaliin asti Atlantan olympialaisissa 1996, joissa hän sijoittui karsinnan neljänneksitoista. Li kuitenkin oli kuudes MM-kisoissa 1997 ja voitti vuonna 1998 kultaa sekä Aasian kisoista että Aasian-mestaruuskilpailuista.


title: Kuvanveistäjän kääpiögalaksi

text: Kuvanveistäjän kääpiögalaksi on kääpiösferoidigalaksi Kuvanveistäjän tähdistössä. Se kuuluu Paikalliseen ryhmään ja on Linnunradan satelliittigalaksi. Galaksi sijaitsee 290,000 valovuoden päässä Maasta. Galaksi sisältää vain 4% hiiltä ja muita raskaita alkuaineita Linnunradan vastaavasta määrästä, mikä tekee siitä samankaltaisen kuin maailmankaikkeuden alkuvaiheissa syntyneet galaksit maailmankaikkeuden laidalla.


title: Henri Deloge

text: Henri Deloge (21. marraskuuta 1874 – 27. joulukuuta 1961) oli ranskalainen yleisurheilija ja olympiamitalisti, joka kilpaili keskimatkojen juoksussa ja kestävyysjuoksussa. Hän edusti seuratasolla pariisilaista Racing Club de Francea.


title: Henri Deloge

text: Deloge osallistui olympialaisiin kerran, vuonna 1900, jolloin hän osallistui 800 metrille, 1 500 metrille ja 5 000 metrin joukkuekilpailuun. Hän sijoittui 800 metrillä neljänneksi voitettuaan aiemmin alkueränsä finaalin voittoaikaa lähes sekunnin paremmalla ajalla. Deloge voitti hopeaa 1 500 metriltä ajalla 4.06,6 hävittyään vain maailmanennätyksen juosseelle brittiläiselle Charles Bennettille ja 5 000 metrin joukkuekilpailusta, jossa Ranskan ainoa vastustaja oli Yhdistyneen kuningaskunnan ja Australian sekajoukkue.


title: Henri Deloge

text: Delogen ennätys 800 metrillä oli 1.59,0 ja 1 500 metrillä 4.06,6.


title: Piikkiankeriaat

text: Piikkiankeriaat (Notacanthidae) on piikkiankeriaskaloihin kuuluva kalaheimo. Heimon lajit ovat syvänveden kaloja, joita tavataan kaikista valtameristä.


title: Piikkiankeriaat

text: Varhaisimmat pikkiankeriaisiin kuuluvat fossiilit on ajoitetu myöhäiselle liitukaudelle. Nykyään heimoon kuuluu noin 10 lajia. Lajeja ovat muun muassa piikkiankerias ("Notacanthus chemnitzii"), isopiikkiankerias ("Notacanthus sexspinis"), nuija-ankerias ("Lipogenys gillii") ja atlantinpiikkiankerias ("Polyacanthonotus africanus"). Piikkiankeriaat kasvavat korkeintaan 40–50 cm pitkiksi ja koiraat ovat usein naaraita pienmpiä. Ruumiinrakenteeltaan ne ovat pitkiä ja pyrstö on pitkä ja päätä kohden kapeneva. Peräevä on pitkä ja selkäevä koostuu erillistä piikeistä kaikilla muilla paitsi nuija-ankeriaalla. Lajien suomut ovat melko pienet ja väriltään ruskeat tai harmaat. Suu on pienehkä ja hampaita ei ole tai ne ovat pieniä. Piikkiankeriailla on liskoankeriaiden, naiskalojen, ankeriaiden ja tarponikalojen kaltainen toukkavaihe.


title: Piikkiankeriaat

text: Piikkiakeriaslajeja tavataan Atlantin, Intian valtameren ja Tyynenmeren alueilta. Ne elävät syvissä vesissä tyypillisesti 125–3 570 metrin syvyydellä merenpinnasta. Kalojen ravinto koostuu pohjaeläimistä kuten monisukamadoista, pienistä äyriäisistä ja sammaleläimiä. Pikkiankeriaislajien kannasta naaraita on huomattavasti enemmän kuin koiraita.


title: Jean Chastanié

text: Jean Chastanié (24. heinäkuuta 1875 Lorient – 14. huhtikuuta 1948 Pariisi) oli ranskalainen yleisurheilija ja olympiamitalisti, joka kilpaili este- ja kestävyysjuoksussa. Hän edusti seuratasolla pariisilaista Racing Club de Francea.


title: Jean Chastanié

text: Chastanié osallistui olympialaisiin kerran, Pariisissa 1900. Hän sijoittui tuolloin 4 000 metrin esteissä neljänneksi hävittyään kahdeksalla jaardilla kolmanneksi tulleelle Sidney Robinsonille, voitti pronssia 2 500 metrin esteissä ja oli mukana maansa joukkueessa 5 000 metrin joukkuekilpailussa, jossa Ranska hävisi Yhdistyneen kuningaskunnan ja Australian sekajoukkueelle Chastanién tultua maaliin joukon viidentenä.


title: Eric Harris ja Dylan Klebold

text: Eric David Harris (9. huhtikuuta 1981 – 20. huhtikuuta 1999) ja Dylan Bennet Klebold (11. syyskuuta 1981 – 20. huhtikuuta 1999) olivat kaksi yhdysvaltalaista lukion viimeisen vuoden opiskelijaa, jotka tulivat tunnetuiksi Columbinen verilöylyn toteuttajina. He tappoivat 15 henkilöä, mukaan lukien itsensä ja haavoittivat kahtakymmentäneljää muuta, joista kolmea näiden paetessa hyökkäystä. Kaksikko teki itsemurhan kirjastossa, jossa he myös tappoivat kymmenen uhreistaan.


title: Eric Harris ja Dylan Klebold

text: Eric David Harris syntyi Wichitan kaupungissa Kansasin osavaltiossa. Hänen perheensä muutti usein, sillä hänen isänsä Wayne Harris oli Yhdysvaltain ilmavoimien kuljetuskoneen lentäjä. Hänen äitinsä Katherine Ann Poole oli kotiäiti. Perhe muutti Plattsburghista, New Yorkista Littletoniin, Coloradoon heinäkuussa 1993, kun Wayne Harris jäi eläkkeelle armeijatyöstään.


title: Eric Harris ja Dylan Klebold

text: Harrisin perhe asui vuokratussa asunnossa kolme ensimmäistä vuotta ajastaan Littletonin alueella. Tällä välin Eric tapasi Dylan Kleboldin. Vuonna 1996 Harrisin perhe osti talon etelään Columbinen lukiosta. Ericin isoveli Kevin kävi collegea University of Colorado at Boulderissa. Myöhemmin huomattiin, että Ericin päiväkirjassa puhuttiin lentokoneiden kaappaamisesta ja niiden New Yorkiin syöksemisestä.


title: Eric Harris ja Dylan Klebold

text: Dylan Bennet Klebold syntyi Lakewoodin kaupungissa Coloradon osavaltiossa. Hänen vanhempansa olivat Thomas Klebold ja Susan (Yassenoff) Klebold. Vanhemmat kävivät luterilaisessa kirkossa lapsiensa kanssa, ja Dylan sekä hänen isoveljensä Byron kävivät rippikoulun luterilaisen perinteen mukaan. Kotonaan Kleboldin perhe suoritti myös joitakin juutalaisia perinteitä pitääkseen kiinni äidinpuolen isoisän perinnöstä. Susanin isoisä Leo Yassenoff oli vaikutusvaltainen rakentaja sekä filantrooppi. Thomas Kleboldin kasvatti hänen 18 vuotta vanhempi isoveljensä, sillä hänen vanhempansa olivat kuolleet Kleboldin ollessa nuori.


title: Eric Harris ja Dylan Klebold

text: Thomas Klebold oli geofyysikko, mutta myöhemmin hänestä tuli kiinteistövälittäjä. Hän pyöritti pientä kiinteistöyritystä kotoa käsin Susan Kleboldin työskennellessä Coloradon osavaltiolle jakaen kunto-ohjelmia liikuntarajoitteisille. Dylan Klebold kävi "Normandy Elementary Schoolia" ensimmäisen ja toisen vuoden ajan ja siirtyi sitten "Governor’s Ranch Elementary Schooliin", jossa hän kuului lupaaville nuorille tarkoitettuun CHIPS (Challenging High Intellectual Potential Students) -ohjelmaan. Klebold kuitenkin joutui ohjelman päätyttyä normaaliin junior high schooliin, jossa hän joutui omien sanojensa mukaan käymään kaikki oppimansa asiat uudelleen läpi. Hän myös tunsi kuuluneensa tuolloin luokkakavereidensa ulkopuolelle. Hän tapasi ja ystävystyi Brooks Brownin kanssa tuona aikana, muttei tapaisi Harrisia ennen Junior High Schoolia.


title: Eric Harris ja Dylan Klebold

text: Aikaisten selontekojen mukaan Harris ja Klebold olivat hyvin epäsuosittuja oppilaita ja koulukiusattuja. Kerran heitä esimerkiksi ruiskutettiin ketsuppipulloilla. Ajan mittaan he alkoivat myös kiusata toisia oppilaita; Harris ja Klebold kirjoittivat päiväkirjaansa kuinka he itsekin olivat kiusanneet nuorempia oppilaita sekä ”hinttejä”. Klebold kirjoitti yrittävänsä olla kiusaamatta toisia. Harris ja Klebold olivat kertoman mukaan jäsenenä ryhmässä, joka kutsui itseään nimellä ”Trenchcoat Mafia”. Heillä ei kuitenkaan ollut erityisempiä yhteyksiä ryhmän kanssa eivätkä he esiintyneet Trenchcoat Mafian ryhmäkuvassa vuoden 1998 Columbinen vuosikirjassa. Harrisin isä julisti, että hänen poikansa ”oli jäsen ryhmässä jota kutsuttiin Trenchcoat Mafiaksi” soittamassaan hätäpuhelussa 20. huhtikuuta vuonna 1999. Klebold oli mukana lukion tanssiaisissa kolme päivää ennen ampumista luokkatoverinsa Robyn Andersonin kanssa.


title: Eric Harris ja Dylan Klebold

text: Pian Harris ja Klebold yhdistivät henkilökohtaiset tietokoneensa ja pelasivat monia pelejä internetissä. Harris loi nipun tasoja peliin nimeltä "Doom", joita myöhemmin alettiin nimittää Harrisin Tasoiksi. Harrisilla oli nettihenkilöllisyys nimimerkillä ”REB” (lyhenne Rebelistä, Columbinen urheilujoukkueen nimestä), sekä muita peitenimiä, kuten ”Rebldomakr”, ”Rebdoomer” ja ”Rebdomine”, kun taas Klebold käytti nimimerkkejä ”VoDKa” sekä ”VoDkA”. Harrisilla oli lukuisia nettisivuja, joilla oli "Doom"- ja "Quake"-tietoja, sekä tiimi-infoja niille, joiden kanssa hän pelasi. Sivustot julistivat julkisesti vihaa naapurustoaan sekä yleensäkin koko maailmaa kohtaan. Kun parivaljakko alkoi testata putkipommeja, he julkistivat tulokset räjähdyksistä sivuillaan.


title: Eric Harris ja Dylan Klebold

text: Harris oli muun muassa yhtyeiden Orbital, KMFDM ja The Prodigy fani. Hän omisti myös Nine Inch Nailsin albumin "The Downward Spiral" ja Pop Will Eat Itselfin albumin "Dos Dedos Mis Amigos". Pian ampumisen jälkeen KMFDM julkisti sivuillaan materiaalia, jossa he paheksuivat Harrisin ja Kleboldin väkivaltaisuutta ja kielsivät heidän musiikillaan olleen mitään tekemistä asian kanssa.


title: Eric Harris ja Dylan Klebold

text: Maaliskuussa 1998, Jeffersonin läänin Sheriffin Toimiston tutkija Michael Guerra vieraili Harrisin nettisivuilla, Harrisin ja Kleboldin koulutoverin Brooks Brownin vanhempien saadessa selville Harrisin tekevän uhkauksia heidän pojalleen näiden jouduttua erimielisyyksiin. Guerra kirjoitti luonnoksen valaehtoisesta sopimuksesta saadakseen etsintäluvan, mutta sopimusta ei ikinä lähetetty. Tätä tietoa ei julkistettu ennen vuoden 2001 syyskuuta ohjelmassa "60 Minutes", poliisien tosin tietäessä siitä kaiken aikaa.


title: Eric Harris ja Dylan Klebold

text: Pojat joutuivat hankaluuksiin lain kanssa aikaisin murtauduttuaan lukittuun pakettiautoon ja varastaessaan tietokoneita. Tammikuussa 1998, heitä syytettiin ilkityöstä, murtovarkaudesta, luvattomasta mailla olosta, sekä varkaudesta. Molemmat jättivät hyvän kuvan itsestään nuorisorikollisten asioita käsitteleville virkailijoille, jotka tekivät tarjouksen heidän rikosrekisteriensä pois pyyhkimisestä jos he suostuisivat osallistumaan vaihtoehtoiseen ohjelmaan, joka sisältää yhdyskuntapalvelua, psykiatrisen hoidon saamista, sekä lain tottelemista. Harrisia vaadittiin myös käymään vihanhallintakurssilla, jossa hän jälleen antoi itsestään hyvän kuvan. He käyttäytyivät niin hyvin, että heidän ehdonalaisvalvojansa vapautti heidät ohjelmasta muutamaa kuukautta oikeaa loppumisajankohtaa aikaisemmin. Harrisista sanottiin, että hän oli ”hyvin älykäs henkilö, joka tulee varmasti menestymään elämässä”, kun taas Kleboldin sanottiin olevan älykäs, mutta että hänen täytyy ymmärtää ”että kova työ on osa unelmien saavuttamista”.


title: Eric Harris ja Dylan Klebold

text: Kaksikko teki videon kouluprojektina, jossa he ampuivat leikkiaseilla, ”tappaen” oppilaita koulun käytävillä nimellä Hitmen for Hire. Video on myös tunnettu sen kiroilukohdista, joissa he huusivat kameran linssille, sanoen väkivaltaisia asioita. Molemmat esittivät väkivaltaisia teemoja koulun kirjoitustehtävissään; Harrisin opettaja sanoi tämän "Doomiin" pohjautuvasta kertomuksesta, kirjoitettu 17. tammikuuta 1999, ”Sinun omasi on uniikki lähestymistapa ja kirjoitustyylisi toimii kolkolla tavalla – hyviä yksityiskohtia ja tunnelma.”


title: Eric Harris ja Dylan Klebold

text: Ollessaan tupakalla ruokatunnin alussa, Brooks Brown näki Harrisin saapuvan kouluun päivänä jona verilöyly tapahtuisi. Brown torui Harrisia tämän lintsattua aamun tunnin, sillä Harris oli aina vakavissaan opinnoistaan, ollen aina ajoissa. Harris kertoman mukaan sanoi, ”Sillä ei ole enää mitään väliä. Brooks, pidän sinusta nyt. Lähde täältä. Mene kotiin.” Katkaistuaan ystävyyssuhteensa Harrisin kanssa vuotta aikaisemmin tämän heitettyä jääpalasen hänen autonsa tuulilasiin, Brown lähti äkkiä koulun mailta. Kuullessaan ensimmäiset laukaukset ollessaan jo jonkin matkan päässä koululta, hän soitti poliisit erään naapurin kännykällä.


title: Eric Harris ja Dylan Klebold

text: Koska Harris ja Klebold olivat molemmat alaikäisiä tuohon aikaan, Robyn Anderson (jonka kanssa Klebold meni koulun tanssiaisiin), 18-vuotias Columbinen oppilas ja Kleboldin vanha ystävä, osti tietoisesti kaksi haulikkoa, sekä Hi-Point 995 karbiinin parivaljakolle. Andersonia ei syytetty aseiden tietoisesti alaikäisille ostamisesta hänen yhteistyöstään ampumisen jälkeisissä tutkimuksissa. Laittomasti aseet hankittuaan, Klebold katkaisi oman 12-kaliiperisen kaksipiippuisen Savage 311-D haulikkonsa, lyhentäen sen kokonaispituutta noin 23 tuumaa, mikä on rikos National Firearm Actin (NFA) mukaan, kun taas Harrisin 12-kaliiperinen Savage–Springfield pumppuhaulikko sahattiin noin 26 tuumaan.


title: Eric Harris ja Dylan Klebold

text: Ampujilla oli hallussaan myös puoliautomaattinen TEC-DC9-käsiase, jolla oli pitkä historia. TEC-DC9:n valmistaja myi sen ensin Miami-pohjaiselle Navegar Incorporatedille. Sitten se myytiin Zander’s Sporting Goodsille Baldwiniin, Illinoisiin vuonna 1994. Myöhemmin ase myytiin Thortonissa, Coloradossa olevalle aseiden myyjälle, Larry Russellille. Rikkomuksena liittovaltion lakeja kohtaan, Russell epäonnistui pitämään rekisteriä aseen myymisestä, ollen silti varma että ostaja oli kaksikymmentäyksi vuotias tai vanhempi. Hän ei pystynyt tunnistamaan Kleboldia, Andersonia, eikä Harrisia poliisien hänelle ampumisen jälkeen näyttämistä kuvista. Kaksi miestä, Mark Manes ja Philip Duran, vangittiin aseiden kaksikolle välittämisestä.


title: Eric Harris ja Dylan Klebold

text:
Kaksikon käyttämät pommit erosivat toisistaan ja olivat karkeasti hiilidioksidikanistereista, sinkityistä putkista, ja
metallipropaanipulloista tehtyjä. Pommit oli valmisteltu sijoittamalla tulitikkuja pommin toiseen päähän. Viikonloppuna ennen ampumisia, Harris ja Klebold olivat ostaneet propaanitankkeja ja muita välineitä rautakaupasta muutamalla sadalla dollarilla. Useat alueen asukkaista kertoivat kuulleensa lasin rikkoutumisen ääniä sekä huminaa Harrisin perheen autotallista, minkä myöhemmin pääteltiin osoittavan heidän rakentaneen putkipommeja. Harris osti lisää propaanitankkeja hyökkäyspäivän aamuna.


title: Eric Harris ja Dylan Klebold

text: Monimutkaisemmissa pommeissa, kuten se joka räjähti South Wadsworth Boulevardin ja Ken Caryl Avenuen kulmassa, oli ajastimet. Kaksi suurinta rakennettua pommia löytyi koulun ruokalasta ja ne oli tehty propaanitankeista. Vain yksi näistä pommeista räjähti, sekin vain osaksi. On arvioitu, että jos yksikin ruokalaan asetetuista pommeista olisi räjähtänyt kuten piti, räjähdys olisi aiheuttanut mittavia rakenteelisia vahinkoja koululle, sekä satoja uhreja.


title: Eric Harris ja Dylan Klebold

text: Kello 12:08 huhtikuun 20. päivänä 1999 Eric Harris istui vasten kirjahyllyä ja ampui itseään päähän haulikolla, vain muutamien metrien päässä uhreistaan. Klebold heitti vielä polttopullon pöydälle 15 (jonka alla Patrick Ireland oli) ennen kuin ampui itseään ohimolle konepistoolilla. Todennäköisesti Dylan pysyi hengissä pidempään kuin Eric ja hukkui omaan vereensä. Ruumiit löydettiin puoli neljän aikaan.


title: Eric Harris ja Dylan Klebold

text: Harris ja Klebold kirjoittivat paljon siitä miten he suorittaisivat verilöylyn, mutta paljon vähemman siitä miksi. Päiväkirja joka löytyi Harrisin makuuhuoneesta sisälsi melkein jokaisen yksityiskohdan mitä pojat suunnittelivat tapahtuvaksi kello viiden jälkeen aamulla 20. huhtikuuta 1999. Päiväkirjamerkinnöissään parivaljakko usein kirjoitti tapahtumista, kuten Oklahoma Cityn pommitus, Wacon piiritys, ja muista niiden kaltaisista, mukaan lukien ajatuksia ja muistiinpanoja siitä kuinka he haluaisivat jättää pysyvän jäljen maailmaan tällaisella väkivallalla. Se että ampujat alun perin suunnittelivat ja epäonnistuivat räjäyttämään koulun, eivätkä vain ampua oppilaita, osoittaa että he toivoivat jättävänsä varjoonsa tapahtumat jotka tapahtuivat viisi–kuusi vuotta aikaisemmin.


title: Eric Harris ja Dylan Klebold

text: Paljon spekulaatiota syntyi hyökkäykselle valitun päivämäärän suhteen. On spekuloitu, että alun perin asetettu päivämäärä olisi ollut 19. huhtikuuta, mutta Harris tarvitsi lisää ammuksia Mark Manesilta, joka ei toimittanut niitä tälle ennen kuin 19. päivän iltana.


title: Eric Harris ja Dylan Klebold

text: Jotkut ihmiset, kuten Robyn Anderson, alun perin sanoi ettei parivaljakolla ollut pakkomiellettä kansallissosialismista, eivätkä he palvoneet tai ihailleet Adolf Hitleriä millään tavalla, vaikkakin hyökkäys tapahtui Hitlerin 110-vuotissyntymäpäivänä, kuten mediassa spekuloitiin alussa. Anderson totesi, että menneisyyttä muistellessa oli paljon asioita joita parivaljakko ei kertonut ystävilleen. Päiväkirjassaan, Harris mainitsee ihailevansa luonnonvalintaa ja kirjoitti että tahtoisi laittaa kaikki super "Doom" peliin ja pitää huolen, että heikot kuolevat ja vahvat selviävät. Verilöylyn päivänä Harris piti päällään valkoista t-paitaa johon oli printattu mustalla ”Natural Selection”.


title: Eric Harris ja Dylan Klebold

text: Eric Harris kirjoitti päiväkirjassaan kiusaamisesta jota sai osakseen: ”Kaikki aina haukkuvat/pilkkaavat minua siitä miltä näytän, ja kuinka ***** heikko olen ja muuta p*skaa. No, näytän teille kaikille; ultimaalinen v*tun kosto. Te ihmiset olisitte voineet osoittaa enemmän kunnioitusta, kohdelleet minua paremmin, kysyneet apuani ja ohjaustani enemmän, kohdelleet minua enemmän kuin ylintä luokkalaista, ja ehkä en olisi ollut niin valmis repimään teidän v*tun päitänne irti” ja ”Mitä tahansa teenkin ihmiset pilkkaavat minua, ja joskus jopa päin naamaa. Saan kostoni tarpeeksi pian. Kusipäiden ei olisi kannattanut kiusata minua niin paljon, huh!”


title: Eric Harris ja Dylan Klebold

text: Nathan Vanderau, Kleboldin ystävä, sekä Alisa Owen, Harrisin kahdeksannen luokan kemian pari, kertoivat että Harrisia ja Kleboldia kiusattiin jatkuvasti. Vanderau kertoi myös, että heidän päälleen oli heitetty kupillinen ulostetta.


title: Eric Harris ja Dylan Klebold

text: Harris alkoi pitää päiväkirjaa huhtikuussa 1998, vähän ajan päästä siitä kun parivaljakko oli pidätetty pakettiautoon murtautumisesta, josta molemmat saivat kymmenen kuukautta nuorison käytökseen puuttumisohjaamista, sekä yhdyskuntapalvelua tammikuussa 1998. Suunnitelma alkoi muovautua tuolloin, kuten päiväkirjoista käy ilmi. Heidät päästettiin vapaaksi aikaisemmin hyvän käytöksen tähden, fakta josta he nauttivat muistelmissaan jotka he videoivat ennen ampumista. Päiväkirja sisälsi muistiinpanoja ”hyvistä piilopaikoista” ja alueista joilla oli huono valaistus joita voitiin hyödyntää. Hyökkäyksen oli määrä alkaa tasan kello 11:17 aamulla, jonka Harris oli arvioinut olevan aika jolloin eniten oppilaita olisi samaan aikaan ruokalassa.


title: Eric Harris ja Dylan Klebold

text: Harris tahtoi liittyä Yhdysvaltain merijalkaväkeen, mutta hänen hakemuksensa oli hylätty hieman ennen ampumisia koska hän otti lääkettä nimeltä Luvox (fluvoxamine), SSRI-masennuslääkettä, jota hänen täytyi ottaa osana oikeuden määräämää vihanhallintaterapiaa. Värvääjävirkailijan mukaan Harris ei tiennyt tästä hylkäyksestä. Vaikkakin jotkut Harrisin ystävistä ovat sitä mieltä että hän lopetti lääkkeen ottamisen aiemmin, ruumiinavauspöytäkirjat osoittavat että hänellä oli Luvoxia elimistössään kuolinhetkellään. Äkillisen SSRI-masennuslääkkeen käytön lopettamisen on huomattu häiritsevän sosiaalista toimimista joidenkin potilaiden kohdalla. Ampumisen jälkeen, tuonaikaisen psykiatrian vastustajat kuten Peter Breggin väitti, että psykiatriset lääkkeet joita Harrisille oli määrätty olisivat lisänneet hänen aggressiivisuuttaan.


title: Eric Harris ja Dylan Klebold

text: Eric Harrisin persoona-profiili, joka perustuu hänen päiväkirjoihinsa, sekä kommunikointiinsa, esittää että hänellä oli samoja teemoja luonteessaan jotka yhdistetään ”pahanlaatuiseen narsismiin”. Niihin kuuluu muun muassa patologinen narsismi, antisosiaalisia piirteitä, harhaluuloisia ominaisuuksia, sekä kainostelematonta aggressiota. Raportti huomauttaa, että tämänkaltaista profiilia ei pidä pitää suorana psykiatrisena diagnoosina, joka pohjautuu kasvokain puhumiseen, viralliseen psykologiseen testaamiseen, sekä rinnakkaiseen kokoelmaan tietoja.


title: Eric Harris ja Dylan Klebold

text: Dylan Kleboldin rooli ammuskelussa sai hänet ympäröityä mysteerillä jonkin aikaa. Päiväkirjassaan Klebold kirjoitti mielikuvastaan, että hän ja Harris olivat Jumalan tapaisia ja korkeammalle kehittyneitä kuin kukaan muu ihminen, mutta hänen salainen päiväkirjansa kertoo itseinhosta ja itsemurha-aikeista. Sivu sivun jälkeen oli peittynyt sydämillä, sillä hän oli salaa rakastunut erääseen Columbinen opiskelijaan. Vaikkakin molemmilla oli vaikeuksia hallita vihaansa, Kleboldin viha oli johtanut hänet olemaan taipuvaisempi vakaviin hankaluuksiin kuin Harris. Klebold oli hyvin tunnettu opettajille kiroilustaan ja riidoistaan työnantajansa kanssa Blackjack’s Pizzassa. Pidätyksensä jälkeen, jonka molemmat sanoivat olevan traumaattisin kokemus jonka he olivat koskaan kokeneet elämässään, Klebold kirjoitti Harrisille kirjeen, sanoen kuinka hauskaa heillä tulisi olemaan kostaa ja tappaa poliiseja, ja kuinka hänen vihansa tammikuun pidätyksestä tulisi olemaan jumalan koston veroinen. Päivänä jona verilöyly tapahtui, Kleboldilla oli päällään musta t-paita jossa oli sana ”Wrath” (, "raivo") printattuna punaisella. On spekuloitu, että kosto pidätyksestä olisi ollut myös yksi mahdollisista motiiveista hyökkäykselle, ja että parivaljakko suunnitteli massiivista asetaistoa poliisin kanssa ammuskelun yhteydessä. Klebold kirjoitti myös, että elämä ei ole hauskaa ilman hieman kuolemaa, ja että hän haluaisi viettää elämänsä viimeiset hetket hermoja raastavassa sekoituksessa murhaamista ja verenvuodatusta. Hän lopetti todeten tappavansa itsensä jälkeenpäin jättääkseen maailman jota vihaa ja mennäkseen parempaan paikkaan. Kleboldin kuvailtiin olevan ”kuumakalle, mutta masentunut ja itsetuhoinen”. Hän oli ihminen, joka syytti itseään ongelmistaan.


title: Eric Harris ja Dylan Klebold

text: Eräs virallinen raportti esittää, että Harris oli peruspsykopaatti ja Klebold maanis-depressiivinen. Tutkijat uskovat, että heidän henkiset sairautensa ovat voineet olla pohjimmainen syy heidän riehaantumiselleen. Tämä raportti esittää, että kaikki syyt mitä pojat antoivat ampumiselle olivat perusteluja, joiden oli määrä näyttää että he olivat tappajia tarkoitusperällä (”"killer with a cause"”).


title: Eric Harris ja Dylan Klebold

text: Osan kotivideoista, joita kutsutaan nimellä ”"The Basement Tapes"” eli ”Kellari-videot”, on poliisi pitänyt poissa yleisön saatavilta. Harris ja Klebold kertoman mukaan keskustelivat hyökkäyksen motiiveista noilla videoilla ja antoivat ohjeita pommien valmistuksessa. Poliisin mukaan videot takavarikoitiin, ettei kukaan saa niistä mallia.


title: Eric Harris ja Dylan Klebold

text: Alun perin ampujien uskottiin olevan jäseniä ryhmässä, joka kutsui itseään nimellä ”Trenchcoat Mafia”, joka oli pieni joukko Columbinen itse-tyyliteltyjä hylkiöitä, jotka pitivät painavia, mustia trenssitakkeja. Trenchcoat Mafia oli alun perin joukko pelaajia, jotka viettivät aikaa toistensa kanssa, alkaen pitää trenssitakkeja erään ryhmäläisen saadessa cowboy takin joululahjaksi. He ottivat nimen ”Trenchcoat Mafia” urheilijoiden/suosittujen oppilaiden alkaessa kutsua heitä sillä nimellä. Tutkimukset osoittavat että Harris ja Klebold olivat vain ystäviä erään ryhmään kuuluvan jäsenen kanssa, Chris Morrisin, ja että suurin osa Trenchcoat Mafian pääsääntöisistä jäsenistä olivat päässeet koulusta aikana jona Harris ja Klebold syyllistyivät verilöylyyn. Useimmat eivät tunteneet ampujia, muuten kuin heidän asioimisestaan Morrisin kanssa, eikä kukaan heistä ollut epäiltynä ampumisesta, tai syytetty minkäänlaisesta osallistumisesta asiaan.


title: Eric Harris ja Dylan Klebold

text: Sosiologinen tutkimus koulun alakulttuuriin pidettiin vastaukseksi ampumiselle, tavoitteena selvittää tekijät jotka johtivat tapahtumiin ja mikäli tulevaisuuden verilöylyt kouluissa voitaisiin jotenkin välttää. Jälkiseurauksena hyökkäykselle, Pohjois-Amerikan koulujen oppilaat osallistuivat pakollisille seminaareille jotka rohkaisivat suvaitsuvaisuutta ja tuomitsivat kiusaamisen. Tämän tehokkuus kiusaamisen estämisen kannalta ei ole selvä, tutkimusten näyttäessä ettei kiusaaminen ollut ainoa syy amupumiselle.


title: Eric Harris ja Dylan Klebold

text: Harris ja Klebold vaikuttivat Yhdysvaltain kulttuuriin silminnähtävin tavoin. Marilyn Manson kutsui heitä nimellä ”The Nobodies” (”Ei Ketkään”) laulussaan joka kantaa samaa nimeä albumillaan "Holy Wood" vuodelta 2001, heijastaen syitä parivaljakko antoi teolleen laulunsa lyriikoissa. Manson, jota media syytti Columbinen verilöylyn alussa, kritisoi heidän selontekoaan tapahtumasta säkeillä:


title: Eric Harris ja Dylan Klebold

text: ”"Some children died the other day / We fed machines and then we prayed / Puked up and down in morbid faith / You should have seen the ratings that day."”


title: Eric Harris ja Dylan Klebold

text: ”"Jotkut lapset kuolivat toissapäivänä / Syötimme koneita ja sitten me rukoilimme / Yökkäsimme ylös ja alas sairaalloisessa uskossamme / Sinun olisi pitänyt nähdä kurssit tuona päivänä."”


title: Eric Harris ja Dylan Klebold

text: Michael Mooren kanssa pidetyn haastattelun aikana, Mansonilta kysyttiin, ”Jos puhuisit suoraan Columbinessa oleville lapsille, sekä yhteisön ihmisille, mitä sanoisit heille jos he olisivat täällä juuri nyt?” mihin hän vastasi, ”En sanoisi heille sanaakaan – kuuntelisin mitä heillä olisi sanottavanaan, ja se on mitä kukaan ei tehnyt.”


title: Eric Harris ja Dylan Klebold

text: Väittelyä oli myös siitä, pitäisikö tekijöille viettää muistojuhlaa. Jotkut olivat sitä vastaan, sanoen että se juhlistaa murhaajia, kun taas toiset sanoivat, että tekijät itse olivat uhreja myös. Harrisille ja Kleboldille pystytettiin ristit, mutta Daniel Rohrboughin isä (toinen oppilas joka tapettiin) kaatoi ne, sanoen, että murhaajia ei pitäisi muistella samalla paikalla kuin uhreja.


title: Eric Harris ja Dylan Klebold

text: Susan Klebold, Dylan Kleboldin äiti, puhui Columbine High Schoolin verilöylystä ensimmäisen kerran esseessä joka ilmestyi O: The Oprah Magazine lehden lokakuun 2009 julkaisussa. Jutussa, Klebold kirjoitti: ”Loppuelämäni ajan minua vainoaa kauhu ja ahdistus jota Dylan aiheutti”, sekä, ”Dylan muutti kaiken mitä uskoin itsestäni, Jumalasta, perheestä, ja rakkaudesta.” Julistaen, ettei hänellä ollut aavistustakaan poikansa aikeista, hän sanoi: ”Kerran näin hänen päiväkirjansa, ja oli selvää että Dylan meni kouluun aikomuksenaan kuolla siellä.”


title: Eric Harris ja Dylan Klebold

text: On spekuloitu, että Eric Harris loi tasoja videopeleihin "Doom" ja "Quake". Joissakin Harrisin tasopakkauksissa on graafisia muutoksia jotka ”tehostivat” pelin väkivaltaista sisältöä. Avokätiset varastot hirviöitä, ammuksia, ja aseita ovat joitakin muista erikoisuuksista tasoissa, jotka Harris on luonut. Yksikään tasoista ei esitä Columbine High Schoolia, vaikkakin monet näistä tasoista olivat Harrisin tekemiä. Tunnetuin näistä kahdestatoista paketista on nimeltään UAC Labs, ja muita tasoja ovat mm. Hockey ja Mortal Kombat Doom. Jonkin verran spekulaatiota on esiintynyt Kleboldin osallisuudesta joidenkin tasojen tekoon, mutta tätä ei ole todistettu. On todistettu, että Klebold kokeili tasoja tietokoneellaan, muttei sitä, että hän olisi luonut tasopaketteja kuten Harris oli tehnyt. Klebold on saattanut pelata Deathmatch-tasoja Harrisin kanssa. Päinvastoin aikaisempiin huhuihin ampumisien jälkeen, useimmat tasoista oli luotu kuoleman kamppailuun.


title: Eric Harris ja Dylan Klebold

text: Harris mainitsi murha-teemaisen elokuvan "Natural Born Killers" päiväkirjassaan, viitaten ”NBK:n pyhään huhtikuun aamuun”. NBK oli molempien käyttämä koodinimi hyökkäykselle, heidän kummankin ollessa elokuvan suuria faneja.


title: Eric Harris ja Dylan Klebold

text: Harris ja Klebold on kuvattu: Danielina ja Barrynä elokuvassa "Heart of America"; Alexina ja Ericinä Gus Van Santin elokuvassa "Elephant"; Calina ja Andrena Ben Coccion "Zero Dayssä; Derweninä ja Derrickinä William Hellfire ja Joey Smackin "Duck! The Carbine High Massacressa"; Chancena ja Willinä Brian Gingin "American Yearbookissa"; ja nimettömänä ampujana "Home Roomissa'.


title: Eric Harris ja Dylan Klebold

text: Vuonna 2002 Michael Moore ohjasi dokumenttielokuvan "Bowling For Columbine". Se painottuu hyvin paljon havaittuun amerikkalaiseen pakkomielteeseen käsiaseista, sen otteesta Jeffersonin piirikuntaan sekä sen rooliin ammuskelussa.


title: Eric Harris ja Dylan Klebold

text: Vuonna 2004, Columbine High Schoolin verilöyly kuvattiin dramatisoidusti "Zero Hourissa", Ben Johnsonin (Eric Harris) ja Josh Youngin (Dylan Klebold) esittäessä tappajia.


title: 2099 Öpik

text: 2099 Öpik on pikkuplaneetta, joka kuuluu Marsin radan leikkaaja-asteroideihin. Sen löysivät E. F. Helin ja E. M. Shoemaker vuonna 1977. Pikkuplaneetta sai nimensä tähtitieteilijä Ernst J. Öpikin mukaan. Ennen nimeämistään asteroidi tunnettiin tunnuksella 1977 VB. Koska Öpikin absoluuttinen magnitudi (H) on 15,18, sen läpimitta on todennäköisesti välillä 3–6 kilometriä.